Hartzea Lopez – Aman Komunak | Hartzea Lopez – Aman Komunak – iparraldekohitza\nHartzea Lopez – Aman Komunak\nAman Komunak sareko kide gisa parte hartu du Hartze Lopezek G7 Ez plataforman, baina bere izenean erantzun die Berriaren galderei, oraindik ez baitute balorazio kolektiborik egin.\nZer testuingurutan etorri da G7a?\nGibeltasunarekin, nire ustez G7 hau momentu desapropos batean agertu da, Euskal Herriko panorama politikoarentzat. Alde batetik, bada oraindik ziklo bat bukatu ez duen sektore bat: bake prozesua bultzatzen duen ezker abertzalea, aliantzak dituena hemengo politikoekin. Haiek izan dira ere G7 sustengatu dutenak. Eta beraz, ez da oraindik prest, konfrontaziora ateratzeko.\nGero, beste elementua da, beste sektoreak, antikapitalistagoak, Euskal Herrian ez direla oraindik aski egituratuak, kohesio falta batean, eta, ez dutela ere nolazpait aktibatu aurre indar, gero kontra gailurretan kolore propioa emateko.\nBeraz, abiatzen gira hortik. Horri gaineratzen zaigu G7aren antolaketa bera sekulako presio politikoa eta poliziala. Beraz, zerbait gaindiezina iruditzen zaiguna: beldurraren estrategia. Eta gero, bada plataformarena. Ez da borondatezko hautu bat erratea goazen denak elkarrekin lan egitera, badugulako geroa eraikitzeko sektore ezberdinen artean. Ez. Hau heldu zaigu gainera, zerbait egin behar dugu, plataforma bat osatzen da. Denak sartzen gara, par défaut. Baldintza horietan abiatzen da gure lana. Horrek gero ekartzen ditu hainbat ondorio kontra gailurra arte.\nGero, nire ustez egin dugu akats bat da… Bada tenporalitatearena ere. Hamar hilabetez horrelako gauza bati eraginkorki aurre egiteko tresna efikazak sortzea biziki zaila da. Adibdiez, Hamburgon, bi urte pasa zituzten eta beste baldintza batzuetan. Beraz, denak ibili gara korrika, urgentzian, eta azkenean xurgatuak izan gara hainbat presiorengatik. Presio nagusia administrazio lokalak nola jokatu duen gurekin, eta nola, nolazpait, baldintzatu digun gure jarduera. Hala ere, nire ustez, orain, eta berantegi da: falta izan zaiguna da hasieratik jakitea nola pasa ziren beste kontra gailurrak beste lekuetan. Eta hor bada esperientzia bat, hainbat analisia eta bizipen, eta ez dugu indarra egin transmisio hori hona ekartzeko. Eta hori pagatu dugu ere. Azken funtsean entzuten baduzu Kopenagen kontra gailurrean ibili ziren jende batzuen bizipena, ikusten duzu Miarritzen gertatu dena biziki antzekoa dela. Alde batetik botereak errazten eta kondizionatzen du lanjerosa ez zaion oposizio baten harremana eta kontra gailur bat. Eta gero, dena egiten du lanjeros zaizkion sektoreak baztertzeko. Hasieratik bilatzen du, noski, zatiketa, eta nolazpait ere, bere gailurra legitimatzea. Kopenagen hori gertatu zen adibidez. Orduan, guk, itsuki lan egin dugu kontra gailur horri begira. Lehen aldia da horrelako zerbait gertatzen zaigula. Bigarren aldi bat baldin bada, badugu aurrekari bat. Baina ez dugu ukan esperientzia hori. Orduan, elementu negatibo asko zerbait polit egin ahal izateko.\nZergatik ez da egin lan hau? Denbora, ezagutza, kontzientzia faltagatik?\nUste dut, euskaldunak garelako, eta beti pentsatzen baitugu guri dagozkigun gaiak guk geuk kudeatzeko gaitasun handia dugula. Eta, bestalde, plataformatik egon diren erakunde batzuek ez dutelako kontutan hartu hau nazioarteko hitzordu bat zela, eta beraz, nazioarteko arrapostu bat merezi zuela eta ez bakarrik Euskal Herriko egoerari begirako erantzun bat. Gu entseatu gara gure aliantzak mugiarazten, ZAD, Jaka Horiak… beste perspektiba batean ginelako. Eta gero, horri gaineratu zaio denek jasan dugun eztabaida: zer ekimen mota onartzen dugun ala ez gailur honi aurre egiteko. Azkenean, nahasi gara eztabaida ezin bukatu batzuetan. Bateragarri nahi genuena bilakatu da zatitzailea. Eta, euskaldunak garenez ere, entseatu gara oroz gainetik plataformaren itxurazko batasun hori mantentzen hasieratik bukaera arte. Bada elkartasun natural bat euskaldunen artean. Hori nik sentitu dut kontra gailurrean. Nolazpait, kanpora begira ez ditugu gure trapu zikinak erakutsi nahi. Eta orduan, batzuen aldetik ez dugu kuraia ukan erratea: “ez gara ados planteamendu batzuekin, beste manera batez eginen dugu”. Hor ere, beste behin, mugida antikapitalisten ahultasuna agerian gelditu da. Badugu potentzial bat. Batzuek uste genuen G7 horrek katalizatuko zuela kuadrotik kanpo Euskal Herrian dagoen hainbat dinamika, eta ez da hala gertatu.\nZein izan dira tendentziak?\nPlataforma horrek permititu duena da, momentuan indarrean zen korronteari gidaritza politiko bat eskaintzea. Garapen bat izan da. Hasiera batean, plataformaren eragileek argi genuen, bai desobedientzia zibila eta baita blokatzeen iniziatiba ere plataformarekin eraman behar genituela. Eta horrek egiazko indar bat sortzen ahal zuela gailurraren kontra. Gero etorri dira beste antolakunde batzuk ez zutenak gauza horrela ikusten, eta adibidez, blokatzeen inguruko eztabaidak hiru hilabete iraun ditu, eta azkenean, soluziorik ez atzemateko. Behar izan da beste kolektibo bat sortu plataformatik kanpo -G7 blokatu kolektiboa-, azkenean batere eraginkorra izan ez dena ere, batzuen ustez, halako iniziatibak egitea enfrentamenduekin asoziatzea zelako. Eta hori, batzuek, ez dute onartu edo asumitu izan nahi.\nHorrelako ekintzak egitea enfrentamenduekin lotzea zen ala horrelako ekintzak eginez enfrentamenduak gertatzeko arriskua ikusten zuten?\nBazen Frantziak bizi izan duen urte osoaren irudia. Nola manifestaldietan sekulako pataskak izan diren. Orduan, bazen kezka bat batzuen partetik hori ere Miarritze inguruan atzematea. Nik arrunt legitimoa atzematen dut jendeak poliziari bortizki erreakzionatzea, autodefentsa; niretzat, gauza horiek behar ditugu Euskal Herrian berriz martxan jarri, poliki poliki. Oraingoan ez da gertatu, baina nire ustez izpi batzuk agertu dira horren inguruan. Posizio batzuk hasi dira afirmatzen, gogoak gelditu dira anitz kontra gailur horretan. Eta horrek ere irekitzen ditu bide batzuk. Hala nola, desobedientziari ozka berri bat ematea. Gehiago pentsatzea erresistentzia gako batzuetan, kapitalismoarekin haustura garbi bat. Kontra gailurrean ezin izan dugu egin hainbat arrazoiengatik, baina orain, hau guzia pasa eta gero, eta hori da nire ustez atera daitekeen gauza baikorretatik bat: eztabaida bat hasi da irekitzen Euskal Herrian ekintza molde eta helburuei buruz.\nG7aren ondorioz ala orokorrean?\nJadanik mahai azpian zen, baina, G7ak eman du gure errealitateen argazki bat, oso azkarra. Biziki adierazgarria izan da. Horrek aukera ematen du mintzatzeko benetan gertatu diren gauzei buruz. Ez ideologia edo zientzia fikzioa. Hori izan da G7a etapa bat baizik ez delako. Ez da helmuga bat Euskal Herriko militanteentzat. Horretaz aparte, ni Zuberoan egon naiz lehengo asteburuan, eta jendea bata bestearen ondotik heldu zitzaidan galdezka: zer pasatu da? Zer egiten ahal da? Gauza da, Euskal Herrian dugun kultura militantean, anitzetan, pentsaera hegemoniko batzuek markatu dutela ildoa. Izan zerbait ala bere kontrako defendatzeko. Hor eztabaida ez da bortizkeria bai ala bortizkeria ez. Eztabaida da zure taktika nola egiten duzun lehenetsia izateko, eta nola egiten duzun konkurrentzian diren hainbat sektore baztertzeko. Eskema horrek, G7a arte funtzionatu du. Bake prozesua bera, unilateraltasun hori; ematen zuen horren inguruan ñabardurak izatea betiko tranpan erortzea zela. Ez bazara nirekin nire kontra zara, ez zara eraginkorra, etsaiaren jokoa egiten duzu. Hori, orain, bukatzen ari da. Eta ari gara ikusten Euskal Herrian badela aniztasun bat pentsamendu mailan, eta praktika mailan ere, jende batzuek beste zerbaitetara jo nahi dutela. Inportantea da ere eztabaida hori eraman dela plataformaren baitan; hau da, egon behar zen lekuan.\nAman Komunak plataforma barnean egon da bururaino\nAste intergalaktikoa antolatzeko bi aukera genituen: edo egiten genuen zerbait kuadrotik kanpo ala egiten genuen zerbait kontra gailur ofizialaren barnean. Ikusita administraziotik zer nolako intentzioak zituzten: deklaratua ez zen oro zanpatzea, eta ikusita zer indar guti genuen guk horrelako zerbait egiteko, erabaki da besteekin eta besteen barnean egitea. Batzuek pentsatuko dute egin dugula boterearen jokoa -lundi.am hedabidean agertu diren iritzi batzuetan erabat irentsiak izan garela diote-, gauza da, hor ere nolazpait lortu dugula espazio txiki bat izatea, babestua, non iniziatiba batzuk hortik atera ahal izan diren -hala nola, ambazadaren manifestazioa kanpalekutik Kanetara, manifestazio feminista arratsean-. Bi iniziatiba horiek aste intergalaktikotik atera dira, kuadrotik kanpo. Gero ere, lortu da Hendaiako herriko etxearekin elkar aritzen BAC poliziaren kontra.\nOrduan, erran nezake gu egon garela plataformaren beste erdigune batean. Hau da, ez baitezpada erradikaltasun dogmatiko batean -insurrekzioaren fantasia horretarik bada ere-, ez eta ere legalismo edo normalizazio dinamika batean. Batzuetan, bien artekoaren lana egin dugu. Nik erran nezake gure borondatearen kontra ere. Batzuk presionatuak sentitu gara paper zehatz batzuk betetzeko. Momentu berean, lortu dugu espazio horren bidez beste kolore bat ematen. Anbizio gutxiko gauzak dira, baina horrek, orain, ematen digu leku bat errateko: goazen eztabaidatzera hemendik aitzina gure interbentzio politikoak Euskal Herrian non kokatu nahi ditugun. Esperientzia hau eta gero, batzuek argi dugu horizontaltasunari, aniztasunari, taktiken dibertsitateari… lehentasuna eman behar diogula. Orain irekitzen da beste fase bat -urteak iraungo dituela espero dut-, non, gauden hainbat kolektibo, talde eta jendek gure artean bildu beharko dugun, eta posible baldin bada perspektiba batzuk martxan jarri. Bihar halako beste zerbait gainera etortzen baldin bazaigu, beste baldintza batzuetan erantzuteko.\nPlataformaren baitan, nola joan da erabakitzen kontra gailurrak izan behar zuen izaera? Zein izan da bilakaera?\nLehentasuna A planari eman diogu: zerbait negoziatua, segurtatua, kontzesio batzuen truke… kontra gailur itxura zuen zerbait aitzina ateratzeko. Eta B plana utzi dugu arrunt bazter. B plana zen deklaratu gabeko kontra gailur bat egitea Baionan, ondorioak asumituz, eta nolazpait planto eginez gobernuari eta bere administrazioari. Gauza da ez dugula indarra ukan, ez prefeturan izan diren bilkuretan, eta ezta plataforman izan diren bilkuretan hori benetan gauzatzeko.\nHori, B plana?\nBai. Beti izan dugu halako alegia gisa. Pentsatuz gauzak urrunegi joanez gero beti izanen genuela denbora gibel egiteko eta errateko ez genuela onartzen, eta Baionan eginen genuela dena. Hala ere, berriz ere xurgatuak izan gara beste eskeman.\nAlde batetik, prefeturatik sekulako lan eraginkorra egin dutelako gu jateko. Kudeaketari buruz, bortizkeriaren eztabaidari buruz, jarri dituen mugei buruz ere. Horretan biziki abilak izan dira. Eta gero, plataformaren sektore bati ez zaio baitezpada jenagarri izan joko horretan sartzea. Eta azkenean prefetak horrekin biziki ongi jokatu du. Beti mehatxuka, erranez koadroa gainditzen bazen akordioak hautsiko zituela, polizia bidaliko zuela… dena gezurra, baina berak zituen karta guziak eskuetan. Eta gu, ez gara gai izan errateko ez genuela jende horrekin kolaboratu nahi. Edo gutxienez, marra gorriak jarri behar genituela. Kontra gailurra pasatu da, gailurrak nahi zuen bezala. Zerbait guztiz testimoniala, batere ez duela gailurra bera trabatu. Eta ikusi behar da nola gailurraren biharamunean hemengo politiko batzuek eta administrazioak eskertzen gaituen. Hor ere, berdin, esperientzia falta gure aldetik, negoziaketa batean untsa jakiteko zertara zoazen, zer elaxatzeko prest zaren. Baina hor ere kohesio falta izan da plataformaren baitan. Azkenean, bakoitzak berea defenditu nahi izan du, eta pisu gehien zuenak du partida partez irabazi.\nHalere, neri benetan mingarri egin zait hemengo hautetsi batzuen jarrera, gainera, bakegile autoproklamatzen direnak: Etxegarai, Veunac, Brisson, Bru… nola gerlagileak izan diren G7 honetan. Alde batetik osoki legitimatu dute gailurra bera; kapitalismoaren defentsan lerratu dira arrunt. Eta nola legitimatu duten polizia bortizkeria. Neri dudak sortzen zaizkit: jende horrekin behar dugu Euskal Herria eraiki? Haiekin behar dugu prozesu bat bururaino eraman? Nire ustez argi erakutsi dute zer joko politiko eramateko prest izan diren. Ez dira gai izan kritika izpi bat ere egiteko gertatu denari buruz. Agian politikaz gutxi dakit, eta horrela izan behar zen. Baina aski eskizofrenikoa da. Veunac bat agertzen da Macronen txontxongilo eta denbora berean egiten du manifestazio bat bakegileekin presoen hurbilketaren alde. Hori ere, gure errealitatearen argazki bat da. Nola dena nahasia den.\nAipatzen duzularik ez duzuela jakin marra gorriak ematen, kohesio falta egon dela… ekainean, elkarrizketa egin genizuen zuri eta Dominika Dagerreri, eta bertan, kontrakoa zenioten: marra gorriak argi zirela, bazenekitela zer onartzeko prest zineten eta zer ez… Garaian zinez uste zenuten ala zela, ala barne mailan ziren tentsioengatik zabaldu nahi izan zenuten mezua?\nGauza da, tronpatu garela diagnostikoan. Prefetura ikustera joan ginenean lehen aldiz, hortik atera nahi genuena zen bilkura bakar bat eginen genuela, teknikoa, eta hortik ez zela deus gehiago aterako. Hori otsaila-martxoa inguruan izan zen. Funtsean, kontrako guzia gertatu da. Prefeturarekin egon dira dozenaka bilkura, gai guziei buruz. Adibidez, Hendaiako 24ko manifestazioa antolatzeko, gutxienez zazpi bilkura izan ziren. Hor, batzuek nahi izan dugu sinetsi bagenuela horri ezkutu bat emateko indarra. Eta ez da batere horrela izan. Alde guzietatik pasa dira. Gogoan dut kanpalekuan izan zen bilkura bat plataforma eta administrazioaren artean ikusteko lekua egokia zen eta beste; plataformatik sei ginen, administraziotik 25 etorri ziren. Hau da, eman zuten indar guzia gu neutralizatzeko: izan alkateak, izan polizia buruak, suprefetura, suhitzaileak, SNCF, jabeak… Eta hor harrapatu gaituzte; harrapatu gaituzte goitik behera. Administrazioarekin egon diren harremanak, bukaera arte, plataformako sektore zehatz batek ditu bururaino eraman. Nolazpait, guk, amore eman dugu, ez genuelako indarrik toki guzietan denbora berean izateko.\nGauza bera erran nezake komunikazioa eta ekintza kontsentsuari buruz ere, elkarrekin baitoaz. Plataforma ez lehertzeko, behin eta berriz, batzuek gibel egin dugu, beti ere halako batasun hori mantentzen saiatzeko, eta hori beregain hartzen duten erakundeek ematen diote benetan komeni zaien kolorea: bai ekintza kontsentsuaren azalpenari, baita komunikazioaren funtsezko paperari ere. Eta hor ere, nolazpait, gauzak beste ikuspegi batetik tiratu nahi genituenek, ez dugu indarrik horretan egoteko. Jakinez, barne gatazka gogorra izanen zela kasu guzietan. Orduan, lotzen gara ahal dugunari: kanpalekuaren kudeaketa, Caneta…\nGero, nire ustez, bada arazo bat. Sektore horiek, eta Frantziako ATTAC-ek, ez dutela jendearengan, mobilizazio herritarrengan konfiantza. Ez baldin bada beraien kontrolpean, ezin dute utzi. 25eko mobilizazioekin hori gertatu da. Ez baitzen aski baliabiderik dena behar bezala kontrolatzeko, azkenean bertan behera uzten dira.\nGero, Ficobari buruz, erran nezake hor ere ikusi dela bakoitzak dituen utopia edo gogoak zer diren. Nire ustez, batzuk biziki eroso egon dira kuadro baten barnean. Kuadro txukun bat, afixa buruekin, mintzo zaizkigu munduaren egoerari buruz, akreditazioak, publizitatea horren inguruan, eta azkenean, hor ere ildo batzuk ari dira argitzen. Batzuek nahiko genuke kapitalismoa suntsitu, eta autonomia eraiki. Ikusten da hainbat esparrutan, izan Errekaleor bezalako guneetan, feminismoan, Euskal Herrian bada zerbait horren inguruan. Beste batzuek nahiago dute sistema bat erreformatu. Beraz, bakoitzak ere bere espazioa atzematen du. Egia da gu Canetan asko ere hobe ginela Ficoban baino. Barnetik benetan zaila izan dena diseritzea da, hori dena guzien izenean egina izan dela\nBada beste gauza bat Frantziatik etorritako mugimendu autonomo eta erradikal batzuei begira: jarrera batzuk zinez onartezinak dira. Nire ustez, hor, kulturen txoke bat gertatu da. Batak bestearekiko duen ezezagutzak sortu du krispazio egoera eta konfliktoak azaleratzea, bereziki kanpalekuan. Nire ustez, batzuek ez dute kontuan hartu, ez bakarrik bake prozesua eta kontu guzi hori, baina baita Euskal Herrian mugimendu antikapitalistak zertan gauden ere. Eta zer eraiki beharko genukeen luzera begira. Eta hor falta izan dugu espazio bat, ongi jakiteko bakoitzak zer nahi zuen. Funtsean, bakoitzak egin du nahi edo ahal izan duena, kontuan hartu gabe orokortasuna. Hor denak sartzen gara barne.\nZer momentu konkretutan ikusi duzu hori?\nAlde batetik fantasmatzen dugu Miarritze inguratze bat, milaka Jaka Hori eta Black Blocekin. Eta funtsean, gure buruari gezurka ari gara. Ikusten dugu egunez egun gailurraren dispositiboa nola ari den martxan jartzen eta zer konfigurazio den hala gauzak benetan egiteko. Eta gero, lekuko jendearen partetik zer mesfidantza baden halako ekintzei buruz. Bata bestearen esperoan egoten gara denak, pentsatuz guk egiten ahal ez duguna beste batzuek eginen dutela. Guri erraten digute hamar milaka Jaka Hori etorriko direla 41. gertaldira, Jaka Horiek erraten dute, Black Bloca etorriko dela eta dena prest dutela. Black Blocek erraten dute Euskal Herrian badirela hori antolatuko duten sareak. Batak besteari pilota botatzen dio, eta hau da emaitza. Hor, bada funtsezko eztabaida: gailur bat badelarik kontra gailur bat egin behar ote da? Egitekotan, nola? Eta nola prestatzen da? Guzi hori saltatu dugu. Nahi izan dugu urte batez eraman, beste leku batzuetan hamar urtez eraman den prozesu bat. ZADen gaur egun, badituzte aski esperientzia eta protokolo hainbat gauza kudeatzeko: adibidez, prentsarekin harremana. Gertatu dira hainbat gauza eta gaur egun bada prentsa batzorde bat, biziki argi duena bere papera eta badakiena kasu guzietan komunikazioa kudeatzen. Guri dena erori zaigu gainera. Etorri zaizkigu munduko telebista guziak eta plataformaren baitan ere eztabaida antzu bat izan da, denbora eskasez edo bakoitzaren pentsamendu antagonikoaren erruz. Batzuek nahi dute BFM TV sukalderaino sartu eta beste batzuek argazkilari bat ikusten badute lau zaflako ematen diote; horrelako panorama batean ginen. Behin eta berriz, ez dugulako denbora aski ukan hori eta beste mila gauza kudeatzeko. Kanpalekuan ere biziki inozoak izan gara. Pentsatu dugu jende guzia elkarrekin elkarren ondoan jarriz denak lagun izanen zirela eta denek parte hartuko zutela kanpalekuaren bizitzan, kontra gailurrera joanez… Hor ere esperientzia falta. Beste kontra gailurretako jendeek erraten dute, kanpalekua antolatzean badira auzoak, auzo afinitarioak: determinatuek badute beraien espazio propioa, pazifistek berena, eta abar. Eta horrek funtzionatzen du osotasun batean. Guk denak presio eltze batean sartu ditugu. Eta gainera baldintza biziki ezkorretan: negoziatutako leku bat, eta eraginkor izan litekeen toki guzietatik urrun ekintzak egiteko. Orduan gero, hori jasotzen dugu boomerang bat bezala. Ez dugu aitzinetik pentsatu ere kanpaleku baten izaera dela asanbleak egitea, autogestioa, elkar zaintza… Hori ez dugu batere prestatu. Guzi hori azaleratzen zaigu modu esplosibo batean.\nHala ere anitzek diote sekulako topaketa izan dela, energiaz beterikoa, elkar ezagutza anitz egin direla… Bada horretarik ere, ez da dena beltz.\nPlataformaren barne komunikazioa eta erabakiak hartzeko modua ezbaian ezarri du batek baino gehiagok. Zuk nola bizi izan duzu?\nSorpresarik gabe. Izan da usteltze baten ondorioa. 25eko ekintzak plataformako ekintza batzordeak zituen proposatu eta gauzatu nahi izan, eta hor, hasieratik bi tendentzia ikusi genituen plataforma barnean. Epel ala hotz gauza horiek egiteko eta beste batzuk beroago. Entseatu dira hainbat formula alanbikatu zerbaiten segurtatzeko ala lortzeko. Hasieran aipatzen da zazpi leku horietan bakoitzean, hiruzpalau antolakundek leku bat horien gain hartzea, prestatzea eta loturan izatea beste batzuekin, nahasketa edo dibertsitate bat sortzeko. Gero ohartzen gara, biziki polita izanik ere gauzatzeko zaila izanen dela, erraten da erakunde batek edo bik hartuko dutela. Bi aste falta direlarik, zazpi plazetatik badira lau non talde batzuek beren izena ematen duten. Hiru hutsak gelditzen dira. Hor bada herri harresiaren berriz egiteko itxaropen hori. Zerbait biziki euskalduna, erran nezake. Hori ikusten baita irtenbide gisa denek haien lekua atzeman dezaten. Gaineratzen da prefeturatik erraten digutela lau leku egingarriak direla, baina beste hiruak problematikoak direla. Eta gero bada azken lerratze bat, eta hori kontra gailurrean gertatu diren hainbat gertakarik baldintzatu dute ere, baina ez bakarrik. Azkenean, betikoa, batzuek ez dute asumitu nahi hori egitea ez bada modu biziki koadratu batean; koadratuegian, funtsean. Behar dira 40-50 bolondres leku bakoitzean, haiek egin dezaten herri harresia eta besteek ikusi dezaten zer motako erresistentzia nahi dugun egin; beraz, jende horiek prestatu behar dira. Ekintzan parte hartzeko jendeak izena ematea planteatzen da… Kontra gailurra denbora agertzen dira halako proposamen batzuk, eta hor ikusten da ez dela egingarri, eta horren gibelean badela zerbait sakonagoa. Beraz, azkenean, aitzakiak. Josebaren atxiloketa erabiltzea erranez hori antolatu behar zuena atxilotu dutela eta beraz ezin dela egin. Pixka bat arina da. Zazpi plazetatik bakarrera pasa, eta gainera Amodiozko Ganberara; herri harresi bat egiteko, hondartzaren aitzinean? Gero eta zentzugabeagoa ari zen bilakatzen ekintza bera. Eta hor, nire ustez, batzuk ez gara prest 25ean ikusteko 24ean ikusi duguna, hau da, mediazio zerbitzu bat indarrez erditua… Hori ere ekintza kontsentsuarena bezala izan da. Gauzak erabakiak izan dira, indarrez. Manifestazio hasieran jende batzuk miatuak izan ziren, beste batzuei kaputxak kenarazi zizkieten erranez ez zela lekua, eta gero, eman dugun irudia: kapitalismoaren eta gobernuaren egoitzak babestea. Eta hori, aingeru begiraleak jokatu nahiez, erranez, jendearen segurtasunarentzat dela.\n25eko elkarretaratze horiek, batzuek ez ditugu 24ko baldintzetan errepikatu nahi, ez delako desobedientzia. Aipa genezake obedientzia, beharbada, desobedientzia baino. Eta urrunegi joan garelako ekintza kontsentsu horretan. Ez du aniztasun bat islatu kontsentsu horrek, nahiz horrela aurkeztua izan den. Plataformaren baitan bagara hainbat pertsona eta kolektibo biolentzia politikoa ez dutenak baitezpada begi txarrez ikusten. Ez da espaziorik izan hori gauzatzeko, hainbat arrazoigatik; gure ahultasunetik ere mintzo naiz.\nBaina hor planteatzen zena ez zen borroka molde bortitzak erabili ahal izateko eskubidea. Jarrera desobediente bat planteatzen zen.\nHori da. Uste dut erabaki batzuk indar harremanaren bidez inposatu direla, eta beste batzuk bilkura paraleloetan hartu dira. Beti jokoan zena zen plataforma lehertzea. Ez baziren gauza batzuk onartzen, ez zen ezta manifestaziorik izanen 24ean. Nire ustez, erabilpen interesatu bat egina izan da horren inguruan. Hala ere, ekarri du horren inguruan eztabaida bat egotea plataformaren baitan: zertarako segurtasun talde bat, mediazioa egin behar den ala ez… Gauza batzuek ez balute alegiazko kontsentsu hori ukan, pikutara joanen zen dena.\nEta gero badira zirkunstantziazko aliantza batzuk. Frantziako Attac eta ezker abertzale ofizialak elkar ezagutu dute, eta maitasun istorio bat izan da, pixka bat eskema berdinak dituztelako, funtzionatzeko era berak; eta, hortik da bultzatu -eta gehienbat Frantziako plataformatik-, ekintza kontsentsu bat behar zela argiki erraten zuen ez genuela ezer fundituko, lasaiak baina determinatuak izanen ginela…\nAsteleheneko prentsaurrekoaren berri izan zenuen?\nNik goizean berean jakin nuen. Kanpalekuan asanblea bat egin zen horri buruz mintzatzeko eta erabaki genuen bertara joatea, ikusteko zer zen.\nNork erabaki zuen eta zer espaziotan?\nKomunikazio batzordeak. Batzuek nahasi dituzte bozeramailetza eta lidertza politikoa. Hori izan da. Komunikazioak hartu du plataforma guziaren itxura politikoaren eskuduntza.\nZer ondorio ateratzen duzu geroari begira?\nHerri mugimenduetatik irekitzen da sekulako aukera polit bat berriz planteatzeko nola nahi dugun segitu Euskal Herri honetan, eta norekin. Eta hor behar diogu eutsi eztabaidari. Atzeman behar ditugu tresna egokiak, fazilitazioak, denak entzuteko; eta, aniztasun horretatik, beharbada, biharko mugidak ongi eraikitzeko, eta pausoz pauso. Euskal Herrian dugun ohitura da, taktika batetik bestera pasatzeko behar dugu sekulako denbora. Ez gara Frantzian bezala bum! mugimendu sozial batekin esnatzen. Hemen ez gara horretara ohituak, beraz tenporalitate horretan sartu behar dugu, eta pixkanaka pixkanaka, nire ustez, konfrontazioaren ideia eta praktika igo, erre gabe ere. Baditugu gure errepresio eta bestelakoak gainditzeko. G7aren irakasgai hori da, argi eta garbi: sor dezagun korronte bat. Eta izan gaitezen gai gureari eusteko. Bestela, beti izanen gara beste dinamiken herrestan. Biziki ongi da erratea ez zaigula gustatzen besteek nola egiten duten, baina gure buruari ere begiratu behar diogu. Eta hor baditugu hainbat elementu horretara jotzeko, ipar eta hegoaldean. Nik hasieratik hori nuen burua: biharamuna. Azkenean horrela suertatu da; untsa da alde horretatik ere. Mingarria eta traumatikoa batzuentzat, baina bide berriak ireki ditzakeena. Hor behar dugu fin jokatu. Eta ez baitezpada halako moztura batean, gurea ez den guziari erranez… tranpa horretan fite erortzen dira mugida autonomoak; uste dute iraultzaileenak direla. Jendeetatik kanpo egoten dira eta ez dituzte tresna eraginkorrak martxan jartzen. Eta hor, gureari begiratu behar diogu, eta baita ere munduan gertatzen denari: Jaka Horiak, Hong Kong… non dibertsitateak funtzionatzen duen.\nIzaskun Goienetxea – Askapena\nAitor Servier – Aitzina


Lizarrako Nafarroa Oinezek aurrera egingo du - Diario de Noticias de Navarra\nUrte zaila izan den arren, gure ekimenari eustea erabaki dugu.\nlizarra ikastola 21.01.2021 | 01:01\nNafarroa Oinezaren logoa.\nlizarra – Lizarra Ikastola osatzen dugun komunitateak 2019ko urriaren 20an hartu genuen Nafarroa Oinezen lekukoa Argia Ikastolaren eskutik. Nekez imajina genezakeen orduan 2020 urteak ekarriko zuena, programatutako jarduera programaren etena, Oinez eguna bertan behera utzi beharra€ baina ikastolek egin duten ibilbidean, zorionez edo zoritxarrez, oztopoak beti izan dira presente eta oraingoan ere, betiko modura, hortzak estutu eta aurrera egin dugu. Aurtengo egoera berezi eta larriari ahal izan dugun modurik egokienean eman diogu irteera baina gure jatorrizko asmoei uko egin gabe. Hau dela eta, 2021. urteko edizioari begira ari gara lanean.\nNO 2021 LELOA Lizarra Ikastolan txorien antzera ekin genion gure ibilbideari, oskola hautsi, oinez ikasi eta indarrak eskuratutakoan, hegan egin nahi dugu. Egan, etorkizunera hegan. 50 urtez euskara lau haizetara zabaltzen, tinko eta irmo, gaur, ausart, Ongi etorri esan nahi diogu etorkizunari.\nEta nola ez, Euskaraz, uskaraz, euskeraz, eskuaraz€ esateko modu ezberdin ugari baina bihotzean uler-tzeko modu bakarra. Maitasunez. Baina maitasuna baino ederragoa da norbaitekin konpartitzen badugu. Zu, ni, elkarrekin.\nLIZARRA IKASTOLA 1970-2020 50 urteetan pausorik pauso bidea egin dugu, Lizarran euskaraz bai, bizi eta hazi gara, eta orain abiadura hartu eta hurrengo 50 urteetarako hegan egin nahi dugu. Ega inguruan hegan, igerian Egan, baina beti ere oinez. Errealitatearekin bat, oinak lurrean sendo, mugarik gabe hegan eginez!\nNAFARROA OINEZ 2020-2021 Urte bateko ospakizuna biko bilakatu da. Berezia zena bereziago da orain, irribarrea ikusezin bihurtzeraino. Egoera berrira egokitu behar izan dugu, gure arbasoek egin behar izan zuten bezala. Haien indarraz ausart, ongietorria egin nahi diogu etorkizunerako bidelagun orori, berriz irribarrea ikusgarri egin arte.


Argia-n bertan, 2005-09-04)\n1940. Cruzada bukatu berria. Hamar urte nituen orduan. Eta korrida bat ikusi behar genuela erabaki zuen gure aitak. “Ikusi behar” nuela baino hobeki letorke, agian, “dastatu behar” genuela: “saltsa betean” alegia.\nEta korrida bat behar bezala dastatzeko, moda zenez, coche de punto-z joan behar omen zen plazara.\nEta Avenidara joan ginen kotxea hartzera.\nBina zaldik tiraturik, gaur Bai-Bai kafetegian dagoen espaloiaren ondoan egon ohi ziren kotxe haiek (garai hartan, Raga eta Madrid izeneko kafeen ondoan). Korrida egunetan huraxe zen abiapuntua; eta emakumeak, eskuetan abaniko koloretsuak harturik, peineta nabarmenez eta mantelina dotorez jantzi ohi ziren, Andaluzian bezala edo. Hain zuzen ere, Txofreraino, eta Avenida eta Miracruz kaleetan barreneko kotxe ilara bitxi haren pasaia izaten omen zen korridaren “kolorea”.\nArratsalde hartan, giro horretan murgildurik heldu ginen plazara. Ortega zuen deitura, gaizki ez banago, toreroetako batek. Beste birekin aritzekoa zen, baina ez naiz haien izenaz oroitzen. Eta berdin zaigu, jakina.\nEta orduantxe ikusi nuen neure bizi guztian ikusi (eta ikusiko) dudan korrida bakarra.\nPasodoble giro betean, paseillo delakoa egin dute aurrenik. Ez nekike arrazoia azaltzen. Baina torero urretsu, harroputz eta galtzestu haiek, hotz utzi ninduten erabat.\nGero, zezen bakoitzarekin ekintza zerrenda berbera errepikatzen zelarik, abere eder baten tortura eta hilketa gupidagabea ikusi nuen.\nPase labur batzuen ondoren, pikadorearen faena gertatu da, oker ez banago. Pikadoreak, zaldi gainetik zezenaren larrua zulatu nahian, bere indar guztiaz akuilu luze bat bultzatuz eta jiratuz, eta bere gorputz guztiaren zama hagaren gainetik erantsiz, lortu egin du azkenean zulaketa hura. Berehalaxe, iturri batetik bezalaxe jalgi da odol gorria, oparo, batera zezenaren sabela inguratuz eta plaza-zorua ere ausarki bustiz. Eta horra hor pasodoble chulo baten airea bazterrak betetzen ari. Jendea, noski, loriaturik.\nBanderilleroen txanda etorri da gero. Ez dakit zenbat izan ziren. Baina haien eginkizuna garbi dago: zezenaren bizkarrean koloretako labana zorrotzak iltzaturik uztea. Eta balantzaka ikusi ditut banderilla horiek; baita zauri berriotan odola erruz isurtzen zela ere. Zezena dagoeneko, odol husten abiatua, eta ahultzen hasia; eta oinazeen oinazeaz, marruka ere bai tarteka. Jendea, artean, ezin pozikago faena zoragarri haiek ikusita. Eta torturaren martxa ona ospatzekotan, beste pasodoble chulapón bat barra-barra.\nBukatzeko, matadorea; euskara hutsez esateko, hiltzailea. Ezpata luze bat hartu du, zezenaren bizkarrean erdi-erdian sartu (behin, onenean; lauzpabost aldiz, okerrenean), eta odol iturria berriro jalgi da oparo. Zezen handiak, orduan, bere belaunak tolestu ditu, eta lurrera erori da. Helburua lortuta dago: tortura hutsez eta pasodoble airetan hil dute zezen indartsu hura. Odol tatxa eskergak estaltzekotan, hondar pilo batez disimulatu dituzte balentriaren ondoko istil gorriak.\nEz omen zen gertatu, dena dela, zezen hura behar bezain oldarkorra. Eta, pasodoble giroan zaldi talde batek zezenaren gorputza, oraindik odola zeriolarik, plazatik arrastaka erretiratu duenean, oihu bitxiak entzun ditut han-hemenka: medio toro, medio toro...\nGure aitak ilusio handia zeukan guk korrida bat ikus genezan; eta ezkutatu egin nion neure pena, neure amorrua, neure goragalea.\nBaina sekula eta inolaz ere horrelako astakeriarik berriro ikusiko ez nuela erabaki nuen. Eta halaxe egin dut. Abere xinple, jator eta indartsu bat, festa giro harroputz hartan, eta era gupidagabe hartan, behin eta berriz akabatzea, mingarri iruditu zitzaidan, lotsagarri, izugarri. Eta toreroak gorroto izan nituen horrela lehenengo egunetik beretik, bihotzaren erditik, haur batek gorrota dezakeen bezala; eta bihotzaren erditik ere, zezen gizajoak maitatu. Eta lehenengo egunetik, beraz, España cañí eta gainerako pasodobleekiko, gorroto osoa hartu nuen. Ezintasunean eta aspertuen libertimendu gisa hiltzea zein latza zen ulertu nuen.\nHandik urte batzuetara (frankismo betean ez baitzen zaila!) “festa” (?) lotsagarri horri espainiarrek fiesta nacional deitzen diotela ikasi nuen; eta faxistek sekulako propaganda egiten ziotela. Eta neure burua espainol ez sentituz, lasai gelditu nintzen.\nBaina orduantxe ere ikasi nuen, zurturik, euskaldun batzuek (Jose de Arteche idazleak, besteak beste) “festa” (?) hori euskaldun jatortzat zeukatela, pasodobleak eta guzti; eta zezen tortura horren aldeko porrokatuak zirela. Ez nuen hura hastapenean ulertu; baina gero bai.\nOrain, beharrik, zezen-korridak torturatzat salatzen dituzten pintadak agertu dira gure herrietako murruetan; eta han eta hemen zezenen aldeko (eta, hortaz, korriden aurkako) multzoak antolatzen hasi. Poz galanta izan dira niretzat; eta, agian, beste askorentzat. Bazen garaia!\nDonostian, bestalde, zezen-plazarik gabe gelditu gara. Hobe, dudarik gabe.\nAbereak, animaliak oro, gure anaia hurbiltzat dauzkat. Zezenak ere bai.\nBeti izan dut, bestalde, zakurren bat etxean: lagunik onenak zaizkit. Eta neure bulegoko horman, aspaldidanik, gure egiaren oroigarri, gorila bikote indartsu eder baten fotoa daukat.\nBeti iruditu zait antropozentrismoa (kristauena bereziki) ez-jakintzaren, itsutasunaren eta giza-harrokeriaren neurri zehatza.\nZezenzaleek barka nazatela: zezenen arazo honetan, gauza bera.


Galdakaoko jaiak irailaren 9tik 18ra bitartean ospatuko dira | Geuria\nGaldakaoko jaiak irailaren 9tik 18ra bitartean ospatuko dira\nGaldakaoko Santakurtze jaiak irailaren 9tik 18ra bitartean ospatuko dira. Oraindik egitaraua zehazteke dago, baina Udaleko Kultura Sailak dagoeneko jaietako kartel iragarlearen lehiaketa martxan jarri du.\nEkainaren 10era arte egongo da zabalik lanak aurkezteko epea eta obrak Galdakaoko Udalaren Kultura, Gazteria eta Kirol Sailean aurkeztu behar dira, Torrezabal Kultur Etxean. Epaia ekainaren 26a baino lehen jakinaraziko dute.\n2.100 euro saritan\nSantakurtze jaietako kartel iragarlearen lehiaketaren oinarriak udal webgunean daude irakurgai. Sariei dagokienez, bi kategoria daude: Nagusien kategoria eta haur-gazteen kategoria.\nNagusien kategoriari dagokionez, lehenengo saria 1.000 eurokoa izango da, bigarren saria 400 eurokoa eta udalerriko lehenengo sarituak 400 euro jasoko ditu.\nHaur eta gazteen kategorian, 100 euroko balioa daukan bonoa banatuko dute udalerriko dendaren batean gastatzeko. Kategoria honetan hiru maila egongo dira: 2006 eta 2008 urte artean jaiotakoak, 2002 eta 2005 urte artean jaiotakoaketa 1999 eta 2001 urte artean jaiotakoak.\nSailkatuta: Galdakao, Jaiak, Kartela, Lehiaketa, Santakurtzak\nJokoak, musika, herri bazkariak eta plater tiroa Zeberioko Ermitabarri auzoko San Antonio jaietara itzuliko dira ekainean\nAbarka Eguna, kale-ikuskizunak eta erromeriak antolatu dituzte Bentako jaietan\nBrigadarako aldi baterako bost peoi kontratatzeko prozesua abiaraziko du Udalak\nHaurren minbizia ikertzeko Santiagoko Bidea egingo dute Hego Uribeko hiru udaltzainek


Gaiak: Presondegiak historian zehar - Euskonews\nBaionako Fakultateko lantaldeaArgazkiak: Zuriñe Velez de Mendizabal\nLehen, XIX. mendea aitzin, presondegia zigorraren bidean zegoen etapa bat baizik ez zen, zinezko zigorra aitzin. Bordaxuriren Galerianoaren kantua, lekukotasun historiko bat da, hemen ikusten dugu, galeretara joan aitzin, preso emana dela:\n“Mila zortzi ehun eta hamabortzgarrena; Ni Ahazparnen preso hartu nindutena; Plumaieneko premu orok dakitena, Galeretan higatu beharko naizena...”\nBaina horrelako adibide ugari bada euskal literaturan, Zibilek esan naute Iparregirreren kantua ere garai horren lekukotasuna bezala ikusten ahal da.\nHala ere, garai berean, presondegia bera helburu bat bezala kontsideratua zen gauza batzuentzat, hala nola jende bihurrien entzerratzea gizartea garbitzeko (prostitutak, gaizkileak, eroak...), eta munduko leku batzuetan oraindik helburu hori presondegiari lotua zaio.\nBaina XIX mendetik goiti, presondegiaren ikusmoldea aldatzen hasi da, zigortzeko erakundea bihurtuz. Bizkitartean, mende horren ondotik, kartzela ikusteko manera asko izan dira:\nPixkanaka–pixkanaka, presondegia begiratzeko moldea aldatu eta ideia berri bat sortu da gure gizarteetan : gaizkigileak gizarteari dion zorra pagatu behar diela. Beraz, espetxeratua izanez gain, presoak lan egin behar zuen. Zorra pagatu eta presoak xuriturik ateratzen ziren.\nBertze ikuspuntu baten arabera, presondegia behar zen, gizartearen ordena zalantzan ezartzen zutenen neutralizatzeko. Azkenik, presondegia ber heziketa toki bat bezala ikusia izan da.\nBaina, geroztik presondegiaren helburuak aldatu dira eta mendebaldeko gizarte “garatuek” kontzepzio uniformizatu bat dute, ezberdintasun batzuk badira ere. Erraten da kartzelak sei helburu dauzkala:\n– gizartea jende lanjerosez begiratzea, – legez kanpoko ekintzak egiteko xedea dutenei nahia kentzea, – presoa ber–heztea, integratzea ahalegitea, – biktimen soleitzea, – baina baita ere, non hemenka, politika aurkarien isilaraztea eta eta epaiketa aitzin gaizkigileak eskumenean atxikitzea (behin–behineko espetxeratzea da).\nOroitarazi behar da, ordea, presondegietan eri psikiatriko asko direla, beren eritasunek eragin dituzten krimenengatik. Baina kasu horretan presondegien helburuetatik ateratzen gara. Hori arazo handi bat da, bereziki Europako gizarteetan.\nPresondegia ikusteko molde hau, orain arte aurkitu den hoberena omen da. Hala ere, boz asko altxatzen dira honen aurka. Presoen bizi baldintzak oso txarrak dira gehienetan. Horien aldatzen saiatzeko, elkarte batzuk badira, adibidez OIP, Nazioarteko Presondegien Behatokia edo Ban Public elkartea (iparraldean). Horien txostenei esker, kartzeletako berriak kanpora heltzen dira eta horren ondorioz aldaketa ttikiak eginak dira. Horrez gain, presondegiaren kontzeptua zalantzan ezartzen duten korronteak sortu dira XX. mendean.\nAbolizionistek presondegien desagertzea nahi dute, eta berrikitan agertu diren bio–teknologiei esker bertze sistema bat sortu nahi lukete.\nBertze korrontea erredukzionistena da. Horiek ez dute presondegia desagerrarazi nahi. Aldiz beraien ustez, espetxeak izaki lanjerosenentzat atxiki behar litaizke, arazo ezberdinengatik: lehenik gizartearentzat garesti delako norbaiten preso sartzeak (lagun banarentzat 1600 euro hilero). Bertzalde gizakiarentzat kaltegarriena delako.


Azpeitiko Udalak Udalbiltzaren kontrako auzibidea "irmoki" salatu du - Uztarria (Azpeitia)\nAzpeitiko Udalak Udalbiltzaren kontrako auzibidea "irmoki" salatu du\n2010ko eka. 7a, 10:06\nUdalbatzakoei, Udalbiltza berrantolatzeko konpromisoa hartzeko eskatu die Miren Odriozola auzipetuak\nEkainaren 19rako elkarretaratze isila deitu dute, auzipetuei elkartasuna adierazteko\nUdalbiltzaren kontrako auzia salatzeko eta auzipetuta daudenei babesa adierazteko mozioa onartu zuten aho batez, joan den ostegunean, Azpeitiko ohiko udalbatzarrean. Besteak beste, 1999ko irailean Euskalduna jauregian egindako batzar sortzailean onartu ziren bost helburuen alde lan egitea beharrezkoa eta zilegi dela eta ezin dela delitutzat jo aldarrikatu zuten. EAJko zinegotziek, hautetsi independentistek, EAkoek eta Aralarrekoak onartu zuten mozioa. "Helburu eta lan-ildo horietan aurrera egiteagatik hautetsi eta alkateak kriminalizatzea demokraziaren aurkako ekimena da, are gehiago kontuan hartuta epaituak sufragio unibertsalez aukeratutako herri ordezkariak direla", zioen udalbatzarrean onartutako mozioak. Udalbatzarreko gai zerrendaren arabera, Udalbiltzari buruzko bi mozio ziren lantzekoak: bata, Leire Ibarguren hautetsi independentistaren izenean sartutakoa eta bestea, EAJko zinegotziena. Baina EAJkoek erretiratu egin zuten euren mozioa, eta Ibargurenek aurkeztutakoa irakurri, bozkatu eta onartu zuten denek.\nOrain dela zazpi urte, 2003ko udaberrian, Espainiako Auzitegi Nazionalak aginduta Udalbiltzaren kontrako polizia operazioa egin zuten. Operazio horretan, Udalbiltzako hainbat hautetsi eta langile atxilotu, bulego publikoak itxi, udaletxeak erregistratu, materiala eraman, Zuberoan hainbat enpresa egitasmo laguntzeko herritarrek emandako dirua konfiskatu eta Udalbiltzari suspentsioa ezarri zioten. Orain, uztailean, Udalbiltzaren aurkako operazioa hasiko da Madrilen, Auzitegi Nazionalean. 22 lagun daude auzipetuta, tartean Miren Odriozola azpeitiarra eta Xarlo Etxezaharreta hazpandarra. Haientzat guztientzat 10 eta 23 urte bitarteko espetxe zigorrak eskatzen dituzte.\nMiren Odriozola bera udalbatzarrera joan zen herenegun, eta bertan bildutako herritarren artetik jarraitu zuen udalbatzarra. Udalbiltzari elkartasuna adierazteko mozioa onartu ondoren, eskerrak eman zizkien Udaleko ordezkariei bere eta Udalbiltzako auzipetu guztien izenean. Horretaz gain, Udalbiltza berrantolatzeko lan egiteko eskatu zien Odriozolak udal hautetsiei. "Udalbiltza izan zen Euskal Herri mailako lehen erakundea, baina badirudi Euskal Herrian baino gehiago ohartu direla Espainian Udalbiltzak Euskal Herrian daukan garrantziaz. Beraz, Udalbiltza berrantolatzeko lan egiteko kronpromisoa har ezazue, Euskal Herrirako garrantzia handiko instituzio bat izango delako", esan zuen Odriozolak.\nAzpeitiko Udalak onartutako mozioaren bidez, Udalbiltza eta bertako hautetsi eta langile ohien aurka ematen ari den auzibidea "irmoki" salatu zuten eta Espainiako Gobernuari Estatuko fiskal nagusiak gaur egun mantentzen duen akusazio publikoa "erretira dezala" eskatzea erabaki zuen Udalbatzak. Horretaz gain, Udaleko ordezkariek konpromisoa hartu zuten, "edozein arlo instituzionaletan, demokratikoki aukeratutako ordezkariek Euskal Herriko lurralde eta eremu administratibo guztietako instituzioak sortu, bultzatu, garatu eta finantzatzeko duten eskubidea errespetatzeko".\nUdalbiltzaren kontrako epaiketa salatzeko eta auzipetuei elkartasuna adierazteko, hilaren 19an (larunbata), 12:00etan, herriko plazan, herritarrak elkarretaratzera deitu ditu Udalbatzak.\nBestetik, Udalbiltzako auzian auzipetuta dagoen Miren Odriozola azpeitiarrari auziak sortuko dizkion gastuetan Azpeitiko Udalak lagundu egingo diola onartu zuten udaleko alderdietako bozeramaileek. Julian Eizmendi alkateak zera adierazi zuen: "Miren Odriozola Azpeitiko Udaleko zinegotzia izan zen eta Udal honetatik laguntzak izango ditu auzi honek sortuko dizkion kostuetarako".\nUztarriak Miren Odriozola eta Xarlo Etxezaharreta Udalbiltzako auzipetuei egindako elkarrizketa irakurtzeko egin klik hemen .\nnekane | 2010-06-08 : 09:06\nXanjuandeiko festak zirela eta, auzoan Udalbiltzaren alde jarritako propaganda politikoa kendu dute udaleko langileek PNVren aginduz!\nNahikoa da! Udalbatzan babesa eman eta gero kaletik aldarrikapenak zentsuratzen?


J.M. Olaizola 'Txiliku': Gogora ekarri - Urola Kostako Hitza : Urola Kostako Hitza\nJ.M. Olaizola 'Txiliku': Gogora ekarri\nIRITZIA. Puntuka. J.M. Olaizola 'Txiliku'\nMemoria adiskide bihurria da: batzuetan, gogoratu nahi ez genituzkeen kontuak ekartzen dizkigu gogora, eta, tarteka, ez dizkigu gogora ekarri nahi ezagunak izan baina atzendu ditugun oroimenak. Gaur egun ohikoa egin zaigu memoriaz hitz egitea, gerrako eta ondorengo urteetako hainbat kontu argitara atera baitira azkenaldian. Aipatu nahi nuke Amagoia Gurrutxaga Urangaren 36ko gerrari buruzko Zarauzko gutunak liburua, hor argitaratzen baitira hainbat zarauztarrek urte luzez memoriaren ezkutuan gordetako hainbat istorio eta gertakizun. Memoriak ahaztutako edo baztertutako zenbait gauzak, ordea, begietara salto egin ohi digu gutxien espero dugunean. Duela hamabost bat egun, beste kontu batzuetarako datu bila nenbilela, halaxe egin zidaten Kutxa Fototekako “Fondo Marin” izeneko lau argazkiek. Argazki horiek 1932. urtekoak dira, Zarauzko Euskal Festa egunekoak, eta lehenengoan, garaiko karroza bat ageri da kale nagusian, Banco Guipuzcoanoaren aurrean, aizkolari pare bat ari direla jo eta ke aizkora-apustuan. Bigarren batean, neska-mutil talde handia dago, gehienak irribarretsu eta festarako jantzita, bat edo beste serio-serio, eta bakar bat ezpainetatik zigarro mozkin bat zintzilik duela (horrek, beharbada, jasoko zuen zaplaztekoren bat, ohi zenez festetako lehen zigarroa San Pelaion erretzeagatik; ezin da horrelakorik egin argazkia ateratzerakoan!). Ariketa polita litzateke ikustea ea gaurko zarauztarrentzat ezagunik ba ote den argazki horretan. Hirugarrena ere karroza baten argazkia da, gurdiaren gainean Legorreko-arrantzaliak izena duen trainerua irudikatuta, eta traineruan arraunlariak patroi eta guzti. Garai hartan, karrozetan beti zerbait egin edo antzeztu behar izaten zenez, arraunean ere egingo zuten, agian. Azkenerako utzi dut beste karroza batena, baserri bat edo irudikatu nahi duena, sugatza (garo-meta) alboan, eta neska gazteak aterpe batean ez dakigu zer eginkizunetan. Kale nagusian dago, gaur Musika Plaza deitzen dugun horren ertzean. Zarautzen izan dugu hainbat leku-izen geuk nahi dugun eran deitzeko ohitura, eta, horrela, gerra ondoren Victor Pradera izena zuen kaleari Txerrikale deitzen zitzaion; Plaza de Nuestra Señora del Pilar izena zuenari plaza txikia, eta Plaza de Españari Musika plaza. Laugarren argazki honek erakusten du, ordea, memoriak zapo-saltoan pasatzen dituela zenbait izen. Urte askotan ezkutuan egondako zerbait ekarri dit gogora, eta uste dut zarauztar askori ere halaxe egingo diola.\nZarauzko Euskal Festa eguneko irudi bat (Argazkia: Kutxa Fototeka)\nEsanda bezala, argazki horretan karroza bat plazaren ertzean ageri da, eta inork zalantzarik izan ez dezan non dagoen, etxe-kantoiko iragarkiak dio: Hotel Otamendi, restaurant. Baina iragarki hori bezain garbi irakurtzen da plazaren izena. Garbi dio: Plaza de la república-Errepublikaren enparantza. Horixe da memoriak ezkutatu digun izena, Zarautzen izan zela Errepublikaren enparantza bat, lau urte barru Plaza de España bilakatuko zena, bestalde. Konturatuta nago kale eta plazak izendatzeko plakak alferrik galtzeko bidean daudela. Itxuraz, merke-xuhurrean ibiltzeagatik, azken boladan jarritako plaken zuriaren gainean itsatsitako letra gorriek askatzeko eta bihurritzeko joera dute eguzkiaren lehor eta euriaren hezearekin. Beraz, hurrengo plaka sendoagoak jartzerakoan, ea norbaitek gogora ekartzen duen plaza hori lau urtez Errepublikaren Enparantza izan zela, edota, bestela, ea zarauztarrok, kale-plazen izenak aldrebesteko dugun joera horri jarraituz, Errepublikaren Enparantza ekartzen dugun ezpainetara dagoeneko oso maiz musikarik izaten ez den Musika Plaza hori izendatzeko.


Gipuzkoako Merkataritza Federazioak bere bazkideentzako eskaintza handitu du osasunerako “Premium” hitzarmen batekin – GAUR DONOSTIA\nJulen Maizek, Gipuzkoako Merkataritza Federazioaren presidenteak, honela azaldu du: “gure merkatariek erabilgarri izango duten zerbitzu-zorro zabaletik, bazkideek COVIDa detektatzeko analitika egiteko aukera izango dutela nabarmendu nahi dugu, bizi dugun garaia dela eta”. Merkatariak oso ongi ari gara gauzak egiten. Azken egunetako agerraldi berrietatik, bat ere ez da denda batean gertatu. Ezarritako protokoloak errespetatu, eta gure saltokietan segurtasuna eta higienea bermatzen ditugu, gure bezeroak erabat seguru senti daitezen erosketak egitean. Eta orain, testa tarifa berezietan egiteko aukera izateak neurri horiek indartuko ditu”.\nFederación Mercantil de GipuzkoaPoliclínica GipuzkoaQuironSalud\nAnterior Entrada anterior: La Federación Mercantil de Gipuzkoa amplía su oferta para asociados con un acuerdo “Premium” de salud\nSiguiente Entrada siguiente: Kaiarriba-Donostiarra Arraun Elkarteak gaurko prentsaurrekoan izenaren eta arroparen babes akordioen berri eman du


EHZ Festibala - Festibala\nEHZ Festibalaren nortasuna, bere programazio musikal alternatibo eta aberatsa da. Ez dira gutti EHZtik igarotako taldeak, gerora mundu mailan ezagun egin direnak. Rap, rock, elektro, metal, reggae… Publiko guztiei egokitutako eskaintza bat proposatzen du festibalak.\nEHZ Festibala ez litzateke deus izanen Euskal Herriko musika talde bikain guzti horiek gabe. Talde ezezagunagoak edo ttikiagoak izanda ere, denak kalitatean handi direla erakutsi dute urtez-urte. Festibalean beti ukan dute nazioartean ezagunago diren artisten ondoan, giro ezin hobean haien eskaintza plazaratzeko. Tiken Jah Fakoly, Sutagar, Public Enemy, Lluis Llach, Alpha Blondy, Berri Txarrak, Goran Bregovic, Bigflo & Oli, Fermin Muguruza, Crystal Fighters, Gojira, Keny Arkana, Manu Chao... eta beste anitz izan dira EHZko oholtzen gainetik igaro diren talde entzutetsuak.\nEgunero bizitzen ditugun problematikei buruz gogoetatu ahal izateko gunea da gure festibala. Horregatik, elkar trukaketa eta hausnarketa aldia ahalbidetuko duen gune eta tarte bat proposatzen ditugu, eduki politikoari garrantzia nabarmena eskainiz eta formakuntza eskaintza zabal eta aberatsa proposatuz.\nEskaintza politikoak lehentasunezko tokia du gurean: tailerrak, hitzaldiak, mahain inguruak, bestelako lanketa kolektiboak... Bost gai nagusi jorratuak izanen dira aurten, eta gai horien lantzeko, larunbat goizean zehar andana bat mahai inguru eta hitzaldi antolatuak izanen dira eragile desberdinen lankidetzari esker. Goizeko mintzaldiek bide emanen diete arratsaldeko tailer praktikoei, zeinetan ardatz bereziak landuak izanen diren hogeinakako tailer interaktiboetan. Honela, formakuntza eta hausnarketarako momentu bat eskainia izanen zaio parte hartzaile orori, elgarrekin gogoetatuz eta jakintza teoriko zein praktikoak partekatuz. Kontsumitze soiletik harago, festibalariak aktore bilakatzea dugu xede, interakzioa piztu eta bere parte hartzearen bidez ekarpenak egitea sustatuz.\nFestibalak esperientzia kolektibo anitzen espazioa izan nahi du. Atera gaitezen ohituretatik eta ausartak izan gaitezen mundu honen edertzeko !\nEspresio kultural anitzek dute islada EHZ Festibalean. Hamarnaka antzerki, ikusgarri, zirko, dantzaldi, erakusketa... izan dira guretik igaro direnak. Publiko guztiei egokitutako eskaintza bat proposatzen du festibalak, haurrei ere zuzendutako programazio berezi batekin. Haurren Xokoak urtero biltzen ditu ttikieneri liluratuko dien esperientzia meta erraldoi bat: pailazoak, magoak, dantzak, eskulanak, ipuin kontalariak, jolasak, ezagutza berriak eta abar.\nCapoeira, yoga, bertsolariak, txarangak, joaldunak... denak balio du gure ingurua kolorez betetzeko! Koloreztatze horri begira, erran beharra da goi-mailako konpainia eta artista askok zapaldu dutela EHZ Festibala: Kukai dantza konpainia, Le Petit Théâtre de Pain, Artedrama antzerki konpainia, ATX Teatroa, Bilaka dantza konpainia, Pirritx eta Porrotx pailazoak ...\nEHZ Festibalak ingurugiroarekiko errespetuan jarduteko egaiamendu irmoa dauka eta horregatik, Euskal Herrian eta Europan aitzindariak izan diren ekinbideak ezarri ditu martxan: plastikaren erabilpena murriztea ahalbidetu duten baso berrerabilgarriak, produktu kimikorik gabeko komun idorrak, garraio kutsadura sahiesteko KM zeroko ekoizpenak eta birziklapen neurriak errate baterako. Brigada Berdeko kideak ditugu konpromezu horien zaintzaile zintzoak!\nElikadurari dagokionez, eskualdeko eta Euskal Herriko ekoizleen eskutik eratorritako ekoizpenak dira bertan aurkituko dituzun gehien-gehienak. Eskualdeko garapenarekiko eta garraiotik eratorritako kutsadura emisioak murriztearekiko konpromezua du festibalak, eta ahal den heinean, ekoizpenak baserri biologikoetatik izatea lehenesten da.\nEra berean, diru-trukaketak saihesten ahalegintzen gara festibalaren eremuaren barnean, behin-behineko "ttantto" sistemaren bidez ordezkatuz.\nGure festibala emazteen, aniztasunaren eta sexu-askapen eskubideen babes-gune den heinean, EHZ Festibalean ez da inolaz ere eraso sexista, lesbofobo, homofobo, arrazista edo dena delakorik onartuko. EHZ Festibala pertsona guztiak aske eta errespetaturik sentitzeko gune gisa ulertzen dugu. Horrenbestez, gogoz kontrako ukimenduak, irainak, bazterkeriak eta bestelako jarrera desegokiak irmotasunez gaitzestuak izanen dira, eta jarrera horiek festibaletik kanporatuak izanen dira.\nBrigada Ubelari esker gai hauen inguruko sentsibilizazio eta zainketa lana eginen da EHZ Festibalean zehar.


Maria Paz Jimenezen lanek zabalduko dute Menchu Gal aretoaren denboraldi berria : Bidasoko Hitza\nMaria Paz Jimenezen lanek zabalduko dute Menchu Gal aretoaren denboraldi berria\nArtistaren 30 bat obra zintzilikatu dituzte, haren ibilbidea islatzen dituztenak. 1943. urtetik 1975ra bitarte osatutako zenbait jaso dituzte.\nArtistaren 30 bat obra zintzilikatu dituzte.\nIrungo Menchu Gal erakusketa aretoan dena prest dute denboraldi berrirako. Maria Paz Jimenez artistaren obrek apainduko dituzte aretoko hormak. «Artean emakumeek izan duten paperari ikusgarritasuna emateko Menchu Gal aretoak azkenaldian zaindu duen lerroaren fruitua da erakusketa hau», esan du Kultura saileko ordezkari Juncal Eizagirrek. Harekin batera, erakusketaren komisario Iñaki Ruiz de Egino izan da.\nErakusketa bihartik aurrera bisita daiteke (19:30ean inauguratuko dute), azaroaren 22ra bitarte. Bertaratzeko ordutegia, honakoa da: ostiral eta larunbatetan 18:00etatik 21:00etara eta igande eta jai egunetan aldiz, 11:30etik 13:30era.\nAretoko edukiera mugatua izango dela zehaztu dute udaleko iturriek. Musukoa eramatea derrigorrezkoa izango da.


Badakigu zer, erabaki dezagun nola! - - Aiaraldea.eus\nBadakigu zer, erabaki dezagun nola!\nTxutxi Ariznabarreta 2016-10-28 00:00\nEuskal Herriko panorama politikoan sarritan noraezean blokeaturik gauden sentsazioa dugun arren, etorkizunera begira estrategia bat zehazteko oinarrizkoak diren zenbait kontu, behintzat, inoiz baino argiago daude:\n1. Euskal Herriak bere buruaren jabe izan behar du bere etorkizuna eraikitzeko.\n2. Espainiar eta frantziar Estatuen barruan ez dago inolako burujabetza aukerarik, eta dependentzia egoera honetan gure etorkizun politikoa, ekonomikoa, soziala, kulturala… hipotekatzen ari gara.\n3. Estatuekiko aldebiko harreman/negoziazio eskema agortuta dago, iragana da, kimera bat. Bide horrek “statu quo” menperatzailea betikotzea besterik ez dakar. Beraz, aldebakarreko bidea da gelditzen zaigun aukera eraginkor bakarra. Espainia eta Frantziaren jakobinismo eta ultranazionalismo zanpatzailearen aurrean demokrazian, justizia sozialen, dibertsitatean eta elkartasunean oinarritutako independentismo aurrerakoia da alternatiba bakarra. Hots, Euskal Estatua eratu eta Euskal Errepublika aldarrikatzea.\n4. Posiblea da. Eskozia eta Katalunia egiten ari diren bidea da horren adierazgarri. Gehiengo sozial independentista metatu eta aktibatzea da gakoa.\nEta hau honela izanik, zer demontre egiten dugu hain epel! Badakigu zer nahi/behar dugun. Badakigu nora goazen. Erabaki dezagun, behingoz, nola egin bidea!


Japoniak entrenamenduak galtzen dituen heinean, Olinpiar Jokoak buzz desagertzen dira - EU Reporter\nTokioko Olinpiar Jokoak hasteko bi hilabete baino gutxiago falta direnean, Asahi Breweries japoniarrak oraindik ez daki zaleek bere garagardoa erosteko estadioetara sartuko diren ala ez. idatzi Maki Shiraki eta Eimi Yamamitsu.\nJaponiak bere olinpiar planak murriztu ditu COVID-19 pandemia eta txertoen zabalkuntza geldoaren artean. Orain, atzerritar ikusleak ez dira herrialdean onartuko eta antolatzaileek oraindik ez dute erabaki zenbat etxeko ikusle joan daitezkeen, baldin badago.\nJaponiako 60 enpresa baino gehiagok batera 3 mila milioi dolar baino gehiagoko errekorra ordaindu zuten Tokioko Jokoak babesteko, orain japoniar gehienek berriro bertan behera utzi edo atzeratu nahi duten gertaera. Babesleek beste 200 milioi dolar ordaindu zituzten iaz Jokoak atzeratu ondoren kontratuak luzatzeko.\nBabesle askok ez dakite publizitate kanpainekin edo marketin ekitaldiekin nola jarraitu, 12 funtzionarioek eta babesean zuzenean parte hartzen duten enpresetako iturriek jakinarazi dutenez.\nAsahi-k estadioetan garagardoa, ardoa eta alkoholik gabeko garagardoa saltzeko eskubide esklusiboak ditu. Baina ez du gehiago jakingo etxeko ikusleei buruzko erabakia hartu arte, bozeramaile batek esan duenez. Hori ekainaren 20aren inguruan gertatuko dela espero da Tokion dagoen larrialdi egoera.\nIkusleak baimenduta badaude ere, Tokioko gobernuak ez du alkohola baimentzeko asmorik lekuetatik kanpoko ikusgune publikoetan, ordezkari batek esan duenez.\nAsahi-k oraindik ez ditu marketin aldaketa handiak egin, bozeramaileak esan duenez. Maiatzean hasi zen bere "Super Dry" garagardoa saltzen Tokyo 2020 diseinu berriarekin, aurreikusi bezala.\nHasieratik Japoniak Olinpiar Jokoak baliatu zituen marketin aukera arraro gisa: Tokioko eskaintzak "omotenashi" aldarrikatu zuen, ostalaritza bikaina.\nBaina babesleak etsita daude erabakiak hartzea geldo ikusten dutenarekin eta antolatzaileen aurrean kexatu dira, iturrietako baten arabera, enpresa babesle bateko langileak.\n"Prestatu ezin ditugun hainbat eszenatoki daude", esan du iturriak, eta babesleekin elkarrizketatutako pertsona gehienak bezala identifikatu nahi izan dute informazioa publikoa ez delako.\nEnpresak antolatzaileengana jo dute, baina maila baxuagoko babesleek kexak salatzen dituzten bitartean, iturriak esan duenez.\nBabesleak lau kategoriatan banatzen dira, goi mailan babesle orokorrak izaten dituztenak, normalean urte anitzeko akordioak izan ohi dituztenak. Beste hiru maila Tokyo-ko Jokoetarako soilik kontratuak dituzten enpresak dira.\nIkusleen atzeratutako erabakia dela eta, babesleek zailtasunen aurrean dituzten Reuters agentzien galderak erantzunez, Tokioko antolakuntza batzordeak esan du lankide estuan ari dela lankideekin eta eragile guztiekin.\nEsan zuen, gainera, batzordea alderdi garrantzitsuekin hizketan ari zela ikusleak nola maneiatu, eta eraginkortasuna, bideragarritasuna eta kostua bezalako faktoreak aztertzen ari zela.\nJaponiako% 60 inguruk gertaera bertan behera uztea edo atzeratzearen alde egiten du, azken inkestek erakutsi dutenez. Japoniako Gobernuak, Nazioarteko Olinpiar Batzordeak eta Tokioko antolatzaileek esan dute Jokoek aurrera egingo dute.\nToyota Motor Corp babesle globalarentzat (7203.T)Jokoak bere azken teknologia erakusteko aukera izan ziren. 3,700 ibilgailu inguru ateratzea aurreikusi zuen, horien artean 500 Mirai hidrogenoko erregai-pilako berokinak, kirolariak eta VIPak lekuen artean eramateko.\nEra berean, autolaguntzako lekak erabiltzea aurreikusi zuen kiroldegiak olinpiar herrian zehar eramateko.\nHalako ibilgailuak erabiliko dira oraindik, baina askoz eskala txikiagoan - "itxaropen eta aurreikusi genuenetik oso urrun dago", esan du Toyota iturri batek. Iturri horren esanetan, olinpiadak eskala osorako "auto elektrikoentzako momentu bikaina" izango ziren.\nToyota bozeramaileak uko egin zion bere marketinean aldaketarik egon ote zen.\nNTT Docomo Inc hari gabeko garraiatzaileak 5G teknologia erakusteko kanpainak aztertu zituen, baina konpainia zain dago antolatzaileek etxeko ikusleei buruz zer erabakitzen duten jakiteko, ordezkari batek esan duenez.\nJTB Corp eta Tobu Top Tours Co bidaia agentziek jokoekin lotutako paketeak abiarazi zituzten maiatzaren erdialdean, baina haien webguneek bertan behera utzi daitezkeela adierazten dute.\nTobu Top Toursek "aurreikusten zuen egoerak minutuz aldatuko zirela", baina bere paketeak aurreikusi bezala saltzen ari dela esan du bozeramaile batek. Bidaia agentziak eta JTBk esan zuten bezeroei itzuliko zietela ikuslerik onartzen ez bada edo Jokoak bertan behera geratzen badira.\nBabesle olinpikoek Japoniako zuzendari nagusien ibilbideak eskaintzea aurreikusi zuten, besteak beste, ospetsuekin eta kirolari ospetsuekin, auto pribatuekin eta saloiekin ongietorri festak eskaintzea, enpresa babeslearen langileak esan duenez.\nZenbait konpainiek orain plan horiek hoteletako egonaldiekin edo opariekin loturiko Games txarteletara murriztu dituzte, esan zuen pertsonak.\n"Inpaktu askoz zuzenagoa eta berehalakoa da, jakina, tokiko iragarleetan, tokian tokiko parte-hartzaileetan eta tokiko negozioetan turista eta parte hartzaile falta dela eta", esan du Christie Nordhielmek, Georgetown Unibertsitateko McDonough Business Schooleko marketineko irakasle irakasle elkartuak.\nEtxeko enpresa batzuek, Jokoen aurka egoteaz kezkatuta, olinpiar kirolarien edo Japoniako selekzioei laguntzen dieten iragarkien planak bertan behera utzi dituzte, esan dute gaiaren inguruko ezagutza zuzena duen pertsona batek eta babeslearen langileak gaiari buruzko informazioa jaso dutela.\n"Kezkatuta nago Olinpiar iragarkiak emitituz gero, konpainiarentzat negatiboa izan daitekeelako", esan du etxeko babesle batek. "Une honetan, ezin genukeen publizitate kopuruak ordainduko genukeena osatuko".\nNazioarteko iragarleek oraindik Japonian jarri nahi dute arreta Olinpiar Jokoak direla eta, esan du Peter Grasse-k, Mr + Positive, Tokioko publizitate ekoizpen konpainiaren sortzailea.\nBaina haien mezua garaipen olinpikoaren irudi estandarretatik aldendu da.\n"Ez dut uste jendeak gidoi garaile horiek idatzi dituenik", esan du Grassek. "Gizateriarenganako askoz ere errespetu isilagoa da".\n2024. urtera arte kontratuak dituzten goi mailako babesle global batzuek Tokioko promozioak murrizten dituzte eta 2022an Pekinerako edo 2024an Pariserako aurrekontuak atzeratzen dituzte, esan zuten gaiari buruzko zuzeneko ezagutza zuen bigarren pertsona batek eta enpresa babesleko langileak gaiaren berri eman.\nBaina etxeko babesleek ez dute beste olinpiadarik.\n"Horregatik ezin dugu besterik gabe utzi", esan du etxeko babeslearen iturriak. "Nahiz eta marketina eraginkorra ez izan".


Xabier Monasteriok “Iparreko eleak” liburua aurkeztuko du, Beran | Nontzeberri\nHasiera/LITERATURA/Xabier Monasteriok “Iparreko eleak” liburua aurkeztuko du, Beran\nXabier Monasteriok “Iparreko eleak” liburua aurkeztuko du, Beran\nBerako Kultur Batzordeak eta Berako Udalak antolatuta, bertako Herri Liburutegian, bihar, abenduaren 17an, 18:00etan, Iparreko eleak liburua aurkeztuko du Xabier Monasteriok.\nLanak Iparraldeko euskaldunek literaturan eta bestelako arloetan idatziriko testuen antologia bat eskaintzen du. Liburuak galdera bati erantzuten dio: nola liteke garai batean iparraldean jasotako ondareak batere oihartzunik ez izatea Hego Euskal Herrian?\nHala dio liburuaren antolatzaileak: “Iparraldeko testuak eta testuinguruak Euskal Herriko literatura ondare aberatsena Iparraldean dago, zalantzarik gabe. Hala ere, ezin esan daiteke egungo irakurleak ondare hori behar bezala ezagutzen duenik. Hori dela eta, liburu honetan lehen hurbilketa bat proposatzen diogu irakurleari, lagin laburren bitartez Ipar Euskal Herriak iraganean sortu dituen denetariko testuak ezagutzeko. Izan ere, literatura ez ezik, almanakak, gutunak, katiximak, testuliburuak, aldizkari artikuluak eta beste zenbait testu mota ere aurkituko ditu orrialde hauetan. Eta denak testuinguruan ondo kokatuta eta oharrez oparo hornituta ematen ditugu, hobeto uler daitezen. Beraz, Euskal Herriko ipar-hegoak lotzen laguntzeko lanabesa duzu liburu hau”.\nMonasterioren iritziz, “garai bateko liburu bikainak plazaratzen ditugu. Denak dira literaturan bide eta molde berriak urratu zituzten lanak. Orain eguneraturik eskaintzen ditugu denboraren joanean batere gaurkotasunik galdu ez duten urrezko liburu horiek”.\nLiburuan barneratu ahala, irakurleak modu arbitrarioan mota askotako testuak topatuko ditu, literarioak izan zein izan ez. Hortaz, idazle klasikoen lanez gainera, jende xeheak idatzitako postalak edota gutunak, almanakak edota aldizkariak bildu dira bertan. Ondorioz, liburuaren aurkibidean idazle ezagunak eta ez hain ezagunak direnak batu dira, tartean, Bernard Etxepare, Joanes Leizarraga, Axular, Joanes Etxeberi Sarakoa, eta horien ondoan, Arnaut Abadia, Piarres Ibarrart, Martin Guilbeau, Etienne Decrep Etxemaite, Mariana Hargain, eta abar.\nIpar Euskal Herriko literaturarekin maitemintzeko gonbitea da lana, bertako geografiako paisaia ederrak irudikatu eta deskribatu zituzten idazle askoren testu laginez beterik, iraganeko altxor literario hori eskura dugularik ezagunago bilaka dakigun.


Zer Jan Halako Euskal Herria! - Elizondon Nekazaritza Politika Bateratuaz aritu gineneko Kronika | Cursos de Verano UPV/EHU\n“Nekazaritza Politika Bateratuaren eredu berriak landa eremu bizia lortzen laguntzen al du?”. Plazaratutako galderak interesa bazuen, aretoa ikusi baino ez zegoen, guztiz lepo; eta partaideen aldetik, oso profil anitzak: baserritarrak, nekazaritzako teknikariak, nekazaritza sindikatuetako kideak, eragile sozialak, ikerlariak, sukaldariak, politika publikoetan ardura dutenak… Guztiek bat egin zuten deialdiarekin; hor lehen argazkia.\nJardunaldiaren hasieratik, eta oinarri gisa, zera baieztatu zen: “nola nahi dugun elikatu (osasuntsu eta jasangarri), halakoa izan behar da gure nekazaritza (…)” eta “nazioarteko ikerketei jarraituz, aldaketa jasangarriak lortzeko, nekazaritza ikuspegitik elikadura ikuspegi sistemikora pasatu behar dugu”.\nSaioaren lehenengo tartean, marko teorikoa ezagutzeko aukera izan genuen, batez ere gaia gertukoa ez dugunentzako aproposa izan zen. Nekazari Politika Bateratua (NPB) Europan elikadura autosufizientzia lortzeko eta Europako mugak zaintzeko sortu zela entzun genuen. Eta gero, 90. hamarkadan, Europa merkatu librean sartzearekin, mugak hautsi egin ziren. NPBa osatzen duten bi zutabeen datuen azalpena jaso genuen: lehen zutabeak (diru laguntzen %80a batzen duena) abiadura handiko nekazaritza eta eredu industriala laguntzen du, jasangarritasunarekin bateraezina. Bigarren zutabeak (diru laguntzen %20 batzen duena) aurrekoak egindako kalte guztia moldatzen saiatzen da. Beraz, egun, NPBa nekazaritza industrial baten bultzatzailea da. NPBak merkatu librean elikagaien salerosketa esportazio-inportazioetan oinarritzea sustatzen du, nekazaritza espekulatzailea indartuz. Datu esanguratsu bat azpimarratu zen: Hego Euskal Herriko lur-jabeen %10ek 1. zutabeko oinarrizko ordainketen erdia jasotzen dute. Hortaz, beste erdia lur-jabeen %90en artean banatzen da.\nHalaber, indarrean dagoen NPBak elikadura-dietetan inpaktu negatiboa duela nabarmendu zen, dietarekin lotutako gaixotasun tasa altuak nekazaritza industrialaren kanpo eragin negatiboa ere badirelako. Baina, hara non, inpaktu negatibook ez dira zigortzen diru-laguntzak ematerako orduan, eta merkatuko prezioetan ez dira ageri (oso merke baitira). Bestalde, kanpo eragin positiboak (elikadura sistema iraunkor batek lortzen dituenak) ez dira saritzen behar bezain beste.\nGainera, nekazaritza eredu honek sektorearen maskulinizazioa ekarri du. Nekazaritza industriala –handitzean eta mekanizatzean oinarrituz- oso ongi ahokatzen da kapitalean eta gizon eredu jakin batekin intentsiboa den ereduarekin. Errealitate horretan, emakume baserritarra bazterrean eta landa eremuan bizitzeko aukerarik gabe gelditzen da. Honek landa eremuaren hustearen logika sustatzen du.\nMahai inguruek aurrera begiratzeko ere hainbat gogoetarako bidea eman zuten. Hizlariek gogorarazi ziguten elikadura burujabetza herrion eskubidea dela; lokalki garatzen dena; eta horrek, gure ekoizpen sistemak berreraikitzea esan nahi duela, tokiko baliabideetan oinarrituta. Eta hori garatzeko bidea Nekazaritza iraunkorra dela: emankortasuna berreskuratuz, bioaniztasuna zainduz eta sozialki justua den eredua lehenetsiz.\nBaina datorkigun NPBren erreformak hurrengo urteetarako aldaketa handirik ekarriko ez duela ere jakiteko aukera izan genuen; are gehiago, 2021-27 arorako 2. zutabeko Landa Garapen arloko diru-laguntzak murriztuko dira. Momentuz ikusten denagatik, NPBaren moldaketa berriarekin bi eredutako nekazaritza bultzatzen jarraituko da. NPBaren etorkizunak paperaren gainean “parte hartzaileagoa” eta “ingurugiroarekin konpromiso” handiagoa duela dirudien arren, hori lurreratzeko erak oso ezberdinak izan daitezke lurraldearen eta ematen diren lehentasunen arabera. Aukera hor dago, baina frenoak daude, beste politika batzuekin talka egiten dutenak. Nekazaritza iraunkorra eta agroekologia indartzeko bigarren zutabea litzateke bidea. Beraz, aurreikuspenaren arabera nekazaritza iraunkorraren aldeko aurrekontua jaitsi egingo da, nekazaritza iraunkorraren garapena oztopatuz; eta, horrela, saioan zehar azpimarratu zen eta hain beharrezkoa dugun Trantsizioak aukera gutxi izango ditu NPBaren eskutik.\nTalka honek arazo politiko baten aurrean gaudela erakusten digu, modu integralean lantzea eskatuko lukeena, non Elikadura politika batek baldintzatu behar duen nekazaritza politika, bai behintzat helburua elikadura osasuntsu eta justua bada. Zentzu horretan, eta bide berriak eraikiz, mahaiaren eta aretoan bueltan bildutako esperientzietatik, lagungarriak izan ahal zaizkigun maila desberdinetako proposamenak jaso genituen: aliantzak saretzea eta lankidetza lantzea ezinbestekoa dela, gobernantza eredu berriak behar ditugula (lurraldeen, eskualdeen eta herrietako eskumenak landuz) eta horretarako behar diren baliabideak eskuratuz, erreleboarentzat estrategia sakona, apustu agroekologikoa, politikak sektoretik lantzeko aukera errealak, lurren gaineko eskubide historikoen gaia aztertzea, nekazari teknikarien rola aldatzea, ATPren figura definitzea (maila desberdinak zehaztuz), diru laguntzen banaketa egokia egitea, elkarlanerako foro eta topaguneak lantzen jarraitzea, trantsiziorako eredua garatzea….eta bizitzari laguntzen dion politika egitea.\nJardunaldi intentsua eta luzea izan zen. Mamitsua ere bai. Alde batetik, parte hartu genuenoi nahiko urrun sentitu eta hain errez lortzen ez dugun informazioa eta esperientziak aurrez aurre izateko parada izan genuelako. Eta beste alde batetik, gure nekazaritza eta landa eremua nola izango den erabakiaren parte izan nahi badugu horrelako espazioak ezinbestekoak direlako eta hauen jarraipen bat egotea beharrezkoa delako. Hitzetatik ekintzetara salto egiteko aukera izan daiteke Elizondoko mahaia, poliki-poliki bada ere. Horregatik, xurrumurru bat badabil bigarren hitzordu bat eskatzen duena, bertako kezkak modu praktiko batean kudeatzen hasteko eta arazoei aurre egiteko, elkarlanean. Saioan parte hartu zuten lagunen aniztasuna kontuan hartuta, ikastaroko indarrak baliatu daitezke bide berriak egiten jarraitzeko.\nElizondoko jardunaldiaren ostera, berresten da herritarrengan dagoela benetako aukera. Izan ere, hauexek izan ziren entzun genituen hitz azkenetakoak: Zer Jan Halako Euskal Herria!\nKoronabirusaren erronkaren aurrean, Uda Ikastaroek online programa indartu dute


Zuregatik Iosu! - GARA\nAritz Sue Maldonado Ikus-entzunezko komunikazioko 3. mailako ikaskideen izenean\nApirilaren 17an, Ikus-entzunezko komunikazioko hirugarren mailako ikasleoi bihotz zati bat lapurtu ziguten. Goizeko ordu txikitan joan ziren zure bila, ehiztaririk koldarrenen antzera, eta gauaren iluntasunean eraman zintuzten. Telebistan garaikur gisa erakutsi ondoren, bost egun eta bost gau luzez eduki zintuzten euren atzaparretan; mehatxuz, burlaz eta jipoiz jositako 120 ordu amaigaberen agonian. Orain, Alcalá Mecoko espetxean zaude, Euskal Herritik ehunka kilometrora; baina, halere, Iosu, jakin ezazu urruti egon arren gurekin zaudela, gu zurekin gauden bezalaxe. Zaila egiten zaigu denbora batez elkar ikusiko ez dugula onartzea. Jakin badakigu aurrera egingo duzula: itsasoari mugak jartzea bezain ezinezkoa baita arrano bat lau paretaren artean giltzapetzea.\nHasieratik zure hutsunea nabari dugu gelakideok, Txus. Hiru urte dira elkar ezagutzen dugula, eta lehenengo egunetik igarri genuen ez zarela gizarte-sistemak eskaintzen duen besaulki erosoetan lasai jesartzen den horietakoa: egunero hankarekin egiten dituzun kolpetxoekin sumatzen genuen zure egonezina. Jada klase arteko zigarretak ez ditugu lehen bezain gustura erretzen, eta atsedenaldietako jeladun ebakiei ere zure esentzia falta zaie. Ziberbandalismoak ere behera egin du asteotan.\nBihotzaren zati bat kentzeaz gain, bertso afarietako laguna urrutiratu digute. Txomintxapel fakultateko egunean, zure omenez egingo dugu topa; harro baikaude zurekin igarotako une guztiez eta zu lagun izateaz. Klaseetan aspertzen garenean ere gelako ormetan jarri dugun zure argazkiari begiratu eta, ziur, gure ezpainetan irudikatzen duzun irribarreak gailenduko duela. Zuk bakarrik bete dezakezun hutsunea utzi duzu gugan, Iosu. Ez dugu etsiko berriz ere gure artean izan arte.


Solasaldi aberasgarria izan dugu gazteekin – EH Bildu Usurbil\nSolasaldi aberasgarria izan dugu gazteekin\nHaurrak eta gazteak herri honen oraina izateaz gain, etorkizuneko jendartea eraikiko duten herritarrak dira, eta, beraz, oso aintzat hartu beharrekoak.\nEHBilduren ustez, gazteria ez da departamendu estanko bat. Arlo guztietan jarri behar da gazteei zuzendutako begirada, bai etxebizitza politikan, bai garapen sozioekonomikoan edota kultura arloan.\nUdaletxea herriko etxea da, eta beraz, gazteen etxea ere bada. Horregatik, udalaren funtzionamenduan ere ahotsa izan dezaten, gazteekin harreman finkoa izan nahiko genuke. Gazteen freskotasuna, begirada garbia eta errebeldia puntu hori ere txertatu nahiko genuke gure udal jardunean. Aztertu beharko genuke nola egituratu harreman hori, gazteen foroa edo antzeko egitura bat eratu daiteke.\nGazteriaren giza-taldean, adinaren arabera, behar edo lehentasun oso ezberdinak gailentzen dira, eta udaletik guztiei erantzun behar diegu. Nerabeen kasuan (13-17 urte), geroz eta joera handiagoa dago lokal pribatuak alokatzeko, eta horrek zer pentsa ematen digu: kalean/espazio publikoan ez dute tokirik topatzen harremantzeko? Azterketa hori egin nahiko genuke nerabeekin, eta alternatibak eskaini. Era berean, Zirimara proiektuarekin aisialdia eta jarduera fisikoa zabaltzeko ahaleginak egin nahi dira.\nBestalde, 18-30 urte bitarteko gazteei begira, emantzipaziorako laguntzak ematea izango da gure lan-lerro nagusia. Horregatik, udaletik gazteentzat berezituak diren enplegu planak sustatu eta etxebizitza politika berritzaileak eskaini nahi ditugu:\nEnplegua eta ekintzailetza sustatu: herriko gazteek lan munduan sartzeko dituzten proiektuak herrian garatu ditzaten babestu eta sustatzeko laguntzak eskaini.\nBelaunaldien arteko etxebizitza komunitarioetan egindako apustuan sakondu (Txirikorda) eta alokairurako dirulaguntzak emateko aukerak aztertu.\nPosted on 2019-05-18 2019-05-18 by usurbileginez\nAurrekoa Aurreko sarrera: Datorren astean herri/auzo bira!\nHurrengoa Hurrengo sarrera: Zirraragarria izan zen ON/IN Jaialdia!


Egubakoitzetik domekara bakarrik egongo da itxita Sietevientoseko bidegurutzea - Goiena.eus\nEgubakoitzetik domekara bakarrik egongo da itxita Sietevientoseko bidegurutzea\nBidegurutzea astean zehar motordun ibilgailuendako zabalik izatea proposatu du Udal Gobernuak.\nMartxoaren erdialdean hasi zen proba pilotua eta ordutik, Sietevientoseko bidegurutzea oinezkoendako gunea izan da. Bitarte honetan, Udal Gobernua hainbat eragile eta herritarrekin harremanetan jardun da eta aste batzuk pasata eta balorazio bat egin ondoren, gaiaren inguruan proposatuko duen irtenbidearen lan ildo nagusiak azaldu ditu: Lehena da, bidegurutzearen itxiera, egubakoitzetik domekara mugatzea eta ondorioz, astelehenetik egubakoitzera bidegurutzea motordun ibilgailuendako zabalik izatea. Bidegurutzeko abiadura muga berraztertu eta hori errespetatzeko bitarteko teknikoak ere ipiniko dira. Hori bakarrik ez, Sietevientos itxita egongo den tartean leudekeen arau hausteen jarraipena egiteko bitarteko teknikoak ere bideratuko baititu. Azkenik, zehazten du, maiatzaren 1a plazako aparkalekuak, bidegurutzea itxita egonagatik ere erabilgarriak direla herritarrei gogora araztea.\nTrafiko neurketen emaitzak\nBestalde, proba pilotuak iraun duen bitartean egin diren neurketek diote, Sietevientos itxita egon den bitartean Kalegoienatik %20 kotxe inguru gehiago pasatu dela egunean bataz beste. Horrek, oro har, bataz besteko abiadura jaistea ekarri du eta abiadura muga errespetatzen ez duten ibilgailuak %8tik %3ra jaitsi dira.\nProba pilotuaren aurretik egindako neurketetan, bestetik, ikusi zen Sietevientoseko bidegurutzean bost autotik batek 30 kilometro orduko abiadura gainditzen zuela. Apirilean egindako azterketen emaitzak ere kezkagarriak dira. Auto gutxiago pasatzen badira ere, %19k gainditu du 30 kilometro orduko abiadura.\nIbarrako berdegunea omenaldi askoren lekuko 2\nEH Bilduren prozesu eratzaileko Bergarako saioa, "aberasgarria" 6\nLapurrak sartu dira Mujika gozotegian\nBadatoz Oñatiko Errekalde auzoko jaiak\nGaurtik zabalik dago autoendako Oñatiko Sietevientoseko bidegurutzea\nOñatiko EAJk proposatu du udan Herribusa Usakoiraino heltzea\nOñatiko EAJren udal taldeak Sietevientoseko bidegurutzea "berehala zabaltzeko eskatu dio" udal gobernuari\nDebagoieneko herri handien arteko tribiala\nSiriako egoera jasotzen duen dokumentala botako dute iluntzean\n'Erraztu idazu' lelopean ospatu dute Trautiko lagunek euren eguna\nHilik zeuden produktuei bizia ematen Betiko euri zaparradak, festa giroz busti zuen San Miel txiki jaien hasiera\nSan Miel txiki jaien hasiera iruditan\nIbaiak kotxea irensten duenean zer?\nPedro Solis, 'Cuerdas' filma eta Trauti Elkartea, barru-barrutik\n1936ko Nafarroako fusilatuen gaineko liburua aurkeztuko dute egubakoitzean\n'Cuerdas'' filma botako dute gaur, Trautik antolatuta


barren.eus - Txiki Egunean, Makillak kuadrilla handi\nTxiki Egunean, Makillak kuadrilla handi\nArgitaratua: 2018-09-07 07:55\nEgiazko lagunak makila eta txakurra omen dira, baina Makillak izenaren baitan gordetzen dena Elgoibarko lagun kuadrilla bat da. Aurten urte berezia da beraientzat, eta bereziak, oso bereziak izan dira haientzat amaitu berri diren sanbartolomeak. Izan ere, orain dela 50 bat urte Txiki Egunez elkarrekin irtetzen hasi ziren.\nJai-giroak elkartzen ditu Makillak kuadrillakoak eta batez ere Txiki Egunak. Aurten bete dituzte 50 urte lehenengoz Txiki Egunean elkartu eta taldean irteten hasi zirela; neska eta mutil, denak elkarrekin, garai hartan ohikoa ez bazen ere. Gogoan dute 1968.urtean irten zirela lehenengoz taldean, baina nola elkar ezagutu zuten ez dute horren garbi elkarrizketarako batu diren lagunek. Kuadrillako batek esan du neskak Sigmako jaietan dantza egitera joan zirela eta handik bueltan, plazan elkartu zirela gaur kuadrillako dituzten mutilekin. “Orain gure kuadrillakoak direnak ez zeuden Sigman behintzat, eta gainera guretzat hauek "umeak" ziren, guk pixka bat zaharragoak nahi izaten genituelako dantzarako. Baina han aspertu ginenean plaza aldera etorri eta Bolatokiko parkean aurkitu genituen eta hantxe berbetan hasi eta gaur arte!”. Hala entzuna dio Eloisa Zubiaurrek lagunari.\nHantxe izan zuten lehen harremana, eta gerora, Bandak plazan eskaintzen zuen dantzaldian, sendotu zuten harreman hori, pixkanaka. Batez beste 14 urte zituzten lehen aldiz elkartu ziren hartan eta gaztetxoegiak ziren taberna batera sartzeko, beraz, ziurrenik ogitartekoren bat jango zuten elkarrekin, urte batzuk gerorago hasi zirelako Txiki Egunez elkarrekin bazkaltzen. Ez zen ohikoa sasoi hartan neska eta mutilak kuadrillan elkarrekin ibiltzea eta Jose Inazio Jauregik ondo gogoan du bera baino lau urte zaharragoa zen lehengusu batek nola egin zion haserre Txiki Egunean neskekin joan zirelako. “Orduan, Txiki Egunean kuadrillan irtetea mutilen gauza zen gehienen ustez”, esan du Mari Fran Juaristik.\nBesteen esanak kontuan hartu gabe, 50 urtez bizi izan dute Txiki Eguna kuadrillan eta bestelako ospakizunak ere egin izan dituzte.\n• MENDE ERDI\nAurtengo Txiki Egunean bete dute mende erdi elkarrekin irteten hasi zirenetik, eta urteurrena gogoratzeko hainbat jarduera egin dituzte. Abuztuaren 27rako 50. urteurreneko zapi gorri bana eta txapelak prestatu zituzten. Horiek jantzi, Bear Dana elkartean elkarrekin gosaldu eta gero eliza aurrean aurreskua dantzatu zien Aitor Asenjok. Urtemuga, baina, ezin zorionak abestia kantatu gabe amaitu. Mauxitxa txarangakoek jo zieten pieza. Ondoren, Mauxitxakoekin talde-argazkia egin, kuadrillan urteotan hildakoak gogoratu eta aurtengorako propio sortu duten ereserkia abestu zuten. Kuadrillako kideek egin dute abestia: musika, Txomin Mujikak, eta hitzak, Jose Luis Mujikak.\n• MAUXITXA TXARANGAREN LEHEN PAUSOAK\nMauxitxa txaranga ezin zen Makillak kuadrillakoen urteurren ekitaldian falta. Izan ere, Mauxitxa bera Makillak kuadrillako batzuek sortutakoa da, Mauxitxa izena geroago hartu bazuen ere. Izena bera ere Makillak izan beharko luke gaurko txarangak, kuadrillako hainbaten ustez. “Gure kuadrillako hainbat mutil hasi ziren txarangarekin (Luis eta Victor Zubiaurre, Txomin Mujika, Ricardo Mujika, Juan Luis Arregi, Ricardo Gorriti eta Jose Alberto Ansola) eta gerora sartu ziren herriko beste musikari batzuk. Zuzendaria Jose Alberto Ansola Mauxitxa zen, eta haren izena hartu zuen txarangak, norbaitek halaxe esango zuelako”.\nEloisa Zubiaurrek eta Mari Fran Juaristik gogoan dute txaranga lehen aldiz Txiki Egunean irten zenean, euren kuadrillako alkandorak jantzita ibili zirela denak kalean, bai txarangakideak eta baita gainerako kuadrillako lagunak. Ondo gogoan dute, era berean, kasaka haiek nola egin zituzten ere. “Ez geneukan apenas dirurik eta merkealdian erosi genuen loredun oihala Eibarko Galerias Preciadosen. Kuadrillako baten izeba jostunak moztu zuen eta gero bakoitzak bere etxean josi. Txiki Egunean etxera joan ginenean lore guztiak gorputzean itsatsita geneuzkala konturatu ginen eta garbitutakoan kasakek kolorea galdu zutela, baina...”.\nKasakek galdu zuten kolorea, baina Makillak kuadrillakoek ez dute umore eta kanturako grinik galdu. Urte askoan halaxe jarraitzeko asmoa dute gainera, eta 75. urteurrena bete zain egon gabe, gauza diren artean, ospatzen jarraitzeko gogoa agertu dute. “Baina hemendik aurrera ospakizunen arteko denbora tarteak laburragoak izan behar dira, gehienez bost urtekoak”, bota du Mari Fran Juaristik. Makillak taldeak ez du sortu zeneko izaera galdu nahi eta ez du ematen galduko duenik gainera.\nErreportajea osorik BARREN aldizkarian, 1087. zenbakia -PDF- (2018-09-07)


Game Ibaia zeharkatu Online. Play for free\nGame Ibaia zeharkatu\nPlay jokoa Ibaia zeharkatu Online:\nGame Description Ibaia zeharkatu\nOso dibertigarria eta addictive puzzle jokoa. Behar ibaian zehar gizon guztiak itzultzea, baina ez da hain erraza dirudiena. Behar recoger norbait nahi du igeri egiten duena. . Play jokoa Ibaia zeharkatu konektatuta.\nTekniko jokoa Ibaia zeharkatu ezaugarri\nGame Ibaia zeharkatu gehitu: 09.11.2010\nJokoa jokatzen: 36660 aldiz\nGame Rating: 3.37 errondan 5 (486 kalkuluen arabera,)\nBezalako jokoa Ibaia zeharkatu Jokoak\nDeskarga jokoa Ibaia zeharkatu\nEmbed Joko Ibaia zeharkatu zure web orrian:\nJokoaren txertatu Ibaia zeharkatu zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Ibaia zeharkatu , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Ibaia zeharkatu -rekin, baita ere, jokoa jokatu zen:


Motor asteburua egingo da lehen aldiz Beasainen. Noticias de Navarra\nMotor asteburua egingo da lehen aldiz Beasainen\nSegurtasuna lantzeko ekintzak egiteaz gain, Erauskingo auto igoera ere izango da\nM. Aranburu - 2017(e)ko abenduaren 14a, osteguna - 06:12etan eguneratua\nIñigo Arrizabalaga, Ibon Arregi, Jon Esnaola, Elena Ruiz eta Angel Gurrutxaga, aurkezpenan.\nbeasain- Ekintza berri bati ekingo diote Beasainen egunotan, izan ere, bertako motorzale lagun talde batek motorraren inguruko asteburua antolatu du. Helburua herrian giroa sortzea da, baina horrez gain, segurtasunez eta arretaz gidatzeko kon-tzientzia sortu nahi dute beasaindarren artean. Helburu horri lotuta heziketa landuko dute eta igandean, III. Erauskingo auto igoera lasterketa jokatuko da.\nGidatzerakoan segurtasunez joka-tzea behar beharrezkoa da, eta ezinbestekoa da txikitatik hastea heziketa horrekin. Larunbatean, egun osoan zehar haur zein helduentzako ekitaldi ugari egongo dira Gernika pasealekuan. “Segurtasuna landuko dugu, baina informazioa ere banatuko dugu eta hori praktika-tzen jartzeko aukera egongo da”, azaldu dute motor asteburuaren antolatzaileek. Bost eta hamahiru urte bitarteko haurrek eta gaztetxoek gidatzerako orduan kon-tzientzia izateko bide heziketa ikastaroetan parte hartzeko aukera izango dute, Gernika pasealekuko frontoian. “Kart elektrikoez baliatuz, errepideetako seinale, zebrabide edota oztopoen aurrean zer jarrera eduki eta zein erabaki hartu ikasiko dute. Kart elektriko horiek zirkuitu itxi batean gidatu ahal izango dituzte, heziketa eta jolasa uztartuz”, zehaztu dute. Horrez gain, Scalextric erraldoi bat eta auto telegidatuak ere egongo dira haurrentzako.\nHelduek ere izango dute aukera gozatzeko eta errepidean dauden arriskuez jabetzeko. Hala, Gipuzkoa plazan segurtasunez gidatzeko ikastaroa egongo da zirkuitu itxi batean. “Konoak ekidin, balaztak era ezberdinean erabili eta bolantea nola maneiatu erakutsiko da. Gainera, nahita zoru irristakorra egingo da, horrela errealitatea ahalik eta hobekien simula-tzeko. Ez da aurretik esperientziarik behar, izen ematerakoan gida baimena aurkeztu beharko da soilik”. Gainera, bi simulatzaile ere egongo dira. Iraultzaile simulatzailean istripu batean autoa irauliz jasandakoa ikusi ahal izango da, eta bestalde, alkoholaren eraginpean gidatzeko simulatzailea ere egongo da.\nauto igoeraIgandean, berriz, duela hainbat urte egiten zen lasterketa berreskuratuko dute: Erauskingo III. Auto igoera. Lasterketaren izenak dioen bezala, irteera Erauskin plazan egingo da, San Martin estatua aurrean, eta helmuga ere Erauskin auzoan izango da. Diziplina desberdinetako Euskal Herriko eta Espainiako 35 pilotuk hartuko dute parte. Besteak beste, Txus Jaio, Gorka Antxustegi, Joseba Iraola eta Javi Villa izango dira irteeran. Nahiz eta txapelketa bateko proba puntuagarria ez izan, “federazioaren onespena izateaz gain, ezarritako segurtasun neurri guztiak bermatuko” direla adierazi dute.


Euskal Herria Bildu - Legebiltzarreko Autogobernu Ponentzian lortutako akordioaren izaera historikoa azpimarratu du EH Bilduk\nLegebiltzarreko Autogobernu Ponentzian lortutako akordioaren izaera historikoa azpimarratu du EH Bilduk\nGasteizko Legebiltzarreko Autogobernu Ponentzian lortutako akordioa baloratzeko eta etorkizunerako ikuspegian jartzeko, Arnaldo Otegik eta Maddalen Iriartek adierazpena irakurri dute, Barakaldoko BECeko dorrean.\nGasteizko Legebiltzarreko Autogobernu Ponentzian onartu dugun Estatutu proposamena testu juridiko-politiko bat baino askoz gehiago da. Pertsona guztion egunerokoari eragiten dizkiguten gauzei buruz erabakitzeko botere eta burujabetza gehiago eskainiko digun tresna soziala da. Gure bizitzak hobetzeko behar duguna da eta, horregatik, eskubide sozialak gure autogobernuaren ardatz bihurtu ditugu.\n• Estatutu berriarekin pertsona guztiek bizitza duin bat egin ahal izateko gutxieneko diru-sarrerak bermatuta izango duten herria eraiki nahi dugu.\n• Hezkuntzak eta osasunak blindaje bikoitza izango dute etorkizuneko Euskadin.\n• Pertsona guztiok behar dugun zaintza eta ko-ardura bermatuta izango dira.\n• Enplegua eskubidea izango da.\n• Aniztasun sexualari, erlijiosoari eta kulturalari errespetua ere bermatuta izango dira. Eta, nola ez, akordio honek modu esplizituan jasotzen du emakumeok bizitza duinak, libreak eta osoak izango ditugula, indarkeria matxista eta diskriminazio gabe.\nHauek eta beste asko dira guretzat, gure seme-alabentzat eta etorkizunarentzat nahi ditugun baldintza sozialak eta ekonomikoak. Eta, horregatik, estatus berrian aitortzen da euskal hiritarrak direla eskubide guztien jabe, inor baztertu gabe.\nIrizpide horiek gauzatu ahal izateko, euskal instituzioek aukera izango dute kontsultak eta erreferendumak deitzeko; parte-hartzean sinesten dugulako, bere egunerokoan erabaki ahal izateko herritarrei hitza ematean sinesten dugu. Eta eskubide horiek betetzen direla zaintzeko, botere judizial propioa izan nahi dugu.\nLortu dugun akordioak jasotzen duen moduan, identitate sozio-kulturala daukan herria gara, ezaugarri politiko propioa, hizkuntza propioa eta kultura propioa daukana. Hala, aldebikotasunean oinarritutako harreman berria nahi dugu estatuarekin, hau da, berdinetik berdinerako harremana izan nahi dugu estatuarekin. Harreman berri hori eraiki beharra dago, gaur eguneko mendekotasunean oinarrituta dagoelako. Horrela bakarrik lortu ahal izango dugu gure eskubideak bermatuta izango diren etorkizuna eraikitzea.\nGasteizko Parlamentuaren %75ak lortutako akordioa eredugarria eta transbertsala da. Akordio honek gehiengo berriak eraikitzeko aukerari atea irekitzen dio. Gehiengo berri horiek posible egin behar dute herri honek aurrera egitea, eta geldialdi edo atzeraldi posizioetan mantentzeko erresistentziak gainditzea.\nEgindako lanarekin eta lortutako akordioarekin pozik gaude EH Bildun. Araba, Bizkaia eta Gipuzkoan politika beste ardatz batzuen gainean eraikitzeko aurrekari ona dela uste dugu, beti herritarren interesak lehenetsiz eta irizpide horiek burujabetzatik eta bizitzaren eremu guztiei eragiten dien erabakitzeko eskubidetik garatuz.\nEH Bildu osatzen dugun guztiok erantzukizunarekin jokatu dugu, egoerak eskatzen duen mailan eta, beti ere, gure herrian bizi diren pertsona guztien ongizateari lehentasuna emanda. Etorkizunerako ikuspegiarekin eta herritarren borondateari bidea irekiz, inolako txantaje legalik gabe.\nEuskal Herria Bilduk aurrera egitearen alde egiten du. Herri eta gizarte bezala beste aurrerapauso bat egin dezagun lan egiten du Euskal Herria Bilduk. Gure herriak iragan zabala dauka; etorkizun oparoa izateko lan egin dezagun.\nIrekitzen ari den aukera-leihoa baliatuko dugu.


Bel Pozueta (Altsasuko Gurasoak): «Tristura handiarekin gaude, haserre eta ezin irentsi jasotako kolpea» | Haria | IRRATIA\nEspainiako Auzitegi Gorenak ateratako epaiak «jota» utzi duela aitortu digu Bel Pozuetak, Altsasuko gazteetak baten amak. Prozesuan «terrorismo» delitua kendu zieten gazteei, baina zigorrak «hori leporatuta balira bezala» direla salatu du. Jendarteari deia egin dio Pozuetak: «beste etorkizun bat eraikitzeko behar zaituztegu, ez geratu etxean».\n1.000 egun pasa dira Altsasuko gazteak kartzeleratu zituztenetik. Gaur atera du sententzia Espainiako Auzitegi Gorenak. Espainiako Auzitegi Nazionalak egin moduan, kartzelan daudeen zazpi gazteek preso jarraitu beharko dute, espetxe zigor urteak jaitsi dizkieten arren.\nGorenak, Auzitegi Nazional espainiarrak gazteei leporatutako ‘diskriminazio larria’ eta ‘gehiegizko abusua’ delituak kendu arren, guardia zibilekin ordu txikitan eta festa giroan izandako liskarrengatik espetxe zigor altuak ezarri dizkie. Auzitegiaren iritziz, badira biktimei eragindako lesio fisiko eta psikologikoen froga nahikoak.\n«Triste eta haserre» daudela esan digu Bel Pozuetak, Adur Ramirez de Aldaren amak. «Hiru urte hauetan pentsatu dugu justizia egingo zuen zentzuzko norbait agertuko zela, baina ez da hala izan», salatu du.\nHerritarrei eskerrak eman dizkie orain arte erakutsitako sostenguagatik. Halaber, justiziaren aldarria egin eta salaketa kanporatzeko, etxean ez geratzeko eskatu dio jendarteari: «Justiziaren parametroetatik etorkizun berri bat eraikitzeko behar zaituztegu, elkar laguntzen eta zaintzen jarraitu behar dugu».


Festa da egunero - GARA\nUDATE | IPAR EKHIAN: Jon GARMENDIA, Idazlea\nFesta da egunero\nFestan, belarriak lozorroan murgiltzen dira, eta mingainak dantzan dabiltza. Nornahi eta zernahiri buruz, zer errana badaukagu. Gehientsuenoi atsegin zaigu hitz egitea, eta entzutea berriz oso gutiri. Ezaguna da bi belarri eta mihi bakar bat dugularik, alegia, matematikei kasu emanaz, gutiago hitz egin eta gehiago entzun behar genukeela.\nGaueko ordu txikietan, ordea, formulazioa guztiz aldatzen da. Eta desoreka agertzen da. Irten da festara lagun kuadrilla, eta denak hizketan ari dira, nork baino nork ozenago hitz egiten du, txandarik errespetatu gabe, eta erran behar duenak munduko arazo guztiak soluzionatuko balitu bezala. Denek dakite dena, eta denek dakite denari buruz. Batek ez ordea, hura isilik dago, eta bere lagunen oihuekin asperturik, ariketa bat proposatzen die: «Hara, joan den ordubetean ez zarete isildu, tertuliano aditu batzuk bazinate bezala mintzatu zarete; beraz, horra nik eskaintzeko dudana: hemendik aurrera hitz egiten duen hark goitik behera ezagutzen duen zerbaiti buruz egin dezala, ehuneko ehunean seguru den hari buruz» eta isildu egin da.\nBaina pasa dira bost minutu luze eta isiltasuna nagusitu da haien artean, batak besteari behatzen dio, ea nork eginen dituen lehenengo hitzak. Halako batean, ariketa proposatzen duenak hartzen du hitza: «Tira, amaitu da ariketa, ez dakizuenari buruz hitz egin dezakezue berriro».